Tidak mungkin perkara saling bertentangan dapat diselesaikan

Masalah pertama Malaysia ialah wabak Covid-19 yang mengganas dan bekalan vaksin yang lambat.Disebabkan masalah pertama, Malaysia menghadapi masalah kedua iaitu masalah ekonomi kerana pelaksanaan perintah kawalan pergerakan (PKP) yang bersiri-siri.Untuk menyelesaikan masalah pertama dan kedua, Malaysia memerlukan satu suasana politik dan kerajaan yang stabil supaya perhatian sepenuhnya dapat diberikan untuk menyelesaikan masalah Covid-19 dan juga ekonomi.Di sini datangnya masalah ketiga iaitu Malaysia mempunyai suasana politik yang sangat tidak stabil.Pilihan raya umum adalah satu-satunya jalan untuk menyelesaikan masalah politik negara.Namun Pilihan Raya Negeri Sabah membawa pengajaran besar bahawa ia akan menyebabkan wabak Covid-19 merebak secara tidak terkawal sehingga terjadi apa yang berlaku pada hari ini.Masalah politik negara menyebabkan kerajaan yang ada tidak stabil.Oleh itu, sukar untuk kerajaan melakukan apa-apa inisiatif secara terus melawan wabak Covid-19 jika segala inisiatifnya perlu dibahaskan terlebih dahulu.Di sini timbul satu persoalan penting, apakah pada waktu kritikal, kerajaan masih perlu lebih mementingkan semak dan imbang bagi memastikan perbelanjaan wang rakyat berjalan dengan cara yang betul sebelum satu-satu inisiatif dilaksanakan, atau inisiatif perlu dilaksanakan segera tanpa ditunggu?Yang mana seharusnya menjadi keutamaan kerana sememangnya perbezaan pendapat itu akan timbul.Bayangkan jika bantuan PKP untuk menjaga ekonomi rakyat dan negara serta perbelanjaan vaksin perlu dibahas dan diundi setiap kali perlaksanaannya, apakah yang akan berlaku?Semua orang mengakui bahawa kerajaan yang ada kini tidak stabil kerana ada ahli Parlimen Umno yang sudi menulis surat kepada Agong untuk memberi sokongan kepada pembangkang yang diketuai Anwar Ibrahim.Oleh itu, setiap kali sesi mengundi mungkin akan terjadi krisis politik jika ada blok parti dalam kerajaan yang memilih untuk tidak bersependapat dengan kerajaan sehingga boleh menyebabkan pilihan raya umum terpaksa diadakan.Dan jika pilihan raya umum terpaksa diadakan seperti di Sabah, apakah yang terjadi kepada jangkitan Covid-19?Ngeri bayangannya.Perlu diingat, pilihan raya umum mungkin juga akan menghasilkan Parlimen tergantung yang bakal merumitkan jalan Malaysia untuk keluar daripada kemelut Covid-19.Bagi yang terfikir untuk menukar kerajaan di tengah jalan tanpa pilihan raya, apakah pernah terfikir bahawa kerajaan itu pastinya jauh lebih tidak stabil daripada kerajaan yang ada sekarang?Dan ketika itu, tiada sesiapa yang akan pedulikan Covid-19 mahupun program pemulihan negara, mereka hanya akan sibuk saling berebut kuasa, lebih hebat daripada apa yang sedang berlaku sekarang.Percayalah perkara yang saling bertentangan tidak mungkin dapat dilaksanakan serentak.Kita terpaksa memilih antara satu.Biarkan kerajaan yang sedia ada melaksanakan program vaksin dan pemulihan sehingga situasi sesuai untuk diadakan pilihan raya, atau usah pedulikan Covid-19 dan terus bubarkan Parlimen dan biar rakyat memilih kerajaan baru untuk membuat agenda pemulihan yang baru.Pilihan mana yang dapat lebih menjamin kita, ahli keluarga kita, sahabat handai kita dan orang tersayang kita dapat lagi berjumpa, bersalam dan berpeluk di masa depan?Tepuk dada, tanya naluri sendiri.Rasional akan mengatasi hati yang menghukum badan sendiri dengan perasaan marah.


Menjelang PRN Johor, Muhyiddin cabar BN, PH angkat sumpah bebas rasuah

Perikatan Nasional (PN) mencabar calon-calon parti-parti politik lain untuk berikrar dan angkat sumpah demi membuktikan mereka benar-benar komited untuk menjadi pemimpin yang bebas rasuah dan salah guna kuasa sekiranya dipilih pada Pilihan Raya Negeri (PRN) Johor, Sabtu ini.Pengerusi PN Muhyiddin Yassin berkata berbaki tiga hari berkempen sebelum hari mengundi, adakah mereka yang bertanding berani untuk tampil berbuat demikian seperti mana yang dilakukan oleh kesemua 56 calon PN pada 3 Mac lalu.“Saya cabar Umno, ada buat tak? Mana ada buat  tak buat lah. Berani tak? Siapa? Puad Zarkashi, kita ambil contoh lah. Sumpah depan presiden Zahid Hamidi. Berani buat begitu?“Yang jadi presiden tu mungkin tak berani nak hadir. Nak hadir, (tapi) presiden hadapi pertuduhan di mahkamah, kena beri keterangan untuk pertahan kes pula,” katanya dalam ceramah umum di Parit Sulong, Johor malam tadi.Hadir sama, Timbalan Presiden Bersatu Ahmad Faizal Azumu, Presiden Gerakan Dominic Lau Hoe Chai dan Ketua Penerangan PAS Khairil Nizam Khirudin.Pada masa sama, Muhyiddin turut mempersoal jika calon-calon dari Pakatan Harapan (PH) mahu berbuat perkara yang sama.“PH, yang ada bertanding (logo) warna merah tu. Boleh ke tidak buat begitu?“Kenapa tak buat? Ada pemimpin-pemimpinnya terpalit tuduhan rasuah dan sebagainya.”Sebelum ini, Muhyiddin menegaskan usaha PN menandatangani “Aku Janji Anti-rasuah” menunjukkan pihaknya mahu membentuk kerajaan yang memerangi rasuah dan mewujudkan pentadbiran negeri yang bersih daripada salah laku serta penyelewengan.“Jangan main-main sebab tu sumpah atas nama Allah. Jadi saksi. Tapi kita buat tanpa ragu-ragu dan takut. Semua (calon) tandatangan, kertas susun melintang semua ada tandatangan.“Calon dah ikrar dan sumpah. Kecuali calon bukan Islam sahaja yang tidak mulakan dengan wallahi wabillahi watallahi,” katanya.Beliau turut menyakinkan para hadirin bahawa PN di bawah pimpinannya tidak akan membenarkan sebarang kegiatan rasuah dan salah guna kuasa berlaku di dalam parti itu.Sekiranya berlaku, kata Muhyiddin, individu tersebut akan berdepan dengan tindakan tatatertib parti dan hukuman setimpal di sisi undang-undang.Sementara itu, beliau turut mengingatkan para pengundi di Dewan Undangan Negeri (DUN) Semerah untuk menolak calon-calon BN untuk mengelakkan daripada bersubahat dengan pihak yang disabitkan kesalahan melakukan jenayah rasuah.“Kerana memberi undi itu seperti mengiyakan perbuatan yang salah. Apa hukumnya? Bermakna menyokong perbuatan mungkar.“Jadi, kenapa nak subahat dengan orang yang lakukan kesalahan?” soalnya.PRN Johor akan berlangsung pada 12 Mac dan tempoh berkempen hanya berbaki dua hari sahaja lagi.Sebanyak 56 kerusi DUN dipertandingkan dalam PRN Johor.Ini merupakan PRN keempat selepas Pilihan Raya Umum ke-14 pada 2018.Sebelum ini PRN diadakan di Sabah, Melaka dan Sarawak.


Palestin sedia laksana proses damai dengan Israel, kata Mahmoud Abbas

Presiden Palestin Mahmoud Abbas pada Isnin menyuarakan kesediaannya untuk melaksanakan proses damai dengan Israel berdasarkan resolusi antarabangsa.Abbas berkata demikian pada pertemuan dengan Timbalan Penolong Setiausaha Negara Amerika Syarikat (AS) Hal Ehwal Israel dan Palestin Hady Amr di Ramallah, Tebing Barat, lapor Agensi Berita Xinhua memetik Agensi Berita Palestin (Wafa).“Persidangan antarabangsa perlu diadakan untuk perdamaian di Timur Tengah di bawah kerangka antarabangsa bagi mengakhiri pencerobohan Israel dan menubuhkan negara Palestin berdasarkan sempadan 1967.“Situasi ketika ini tidak dapat diterima dan mahu tekanan diberikan kepada Israel untuk menghentikan tindakan mereka ke atas rakyat Palestin dan menamatkan aktiviti penempatan dan pencerobohan tanah Palestin,” kata Abbas. Abbas pada Sabtu berkata sekiranya Israel enggan menerima prinsip penyelesaian dua negara, rakyat Palestin akan mencari pilihan lain, termasuk pelaksanaan resolusi Majlis Keselamatan Pertubuhan Bangsa-Bangsa Bersatu (PBB) yang diluluskan pada 1947, atau memilih menubuhkan negara demokratik.Rundingan damai antara Israel dan Palestin, yang disokong AS, telah tertangguh pada 2014 kerana pertikaian mengenai penempatan Israel dan pengiktirafan untuk mendirikan negara Palestin berdasarkan sempadan 1967.


Polis Pulau Pinang akan ambil tindakan tegas terhadap provokasi isu azan

Polis Pulau Pinang akan mengambil tindakan tegas terhadap mana-mana pihak yang terus menularkan dan melakukan provokasi berhubung isu laungan azan menggunakan pembesar suara di kondominium Tri Pinnacle, Tanjong Tokong di Georgetown.
Ketua Polis Pulau Pinang Khaw Kok Chin berkata perkara itu telah diselesaikan secara harmoni dan kini tiada lagi konflik antara pihak surau dan badan pengurusan bersama (JMB) kondominium tersebut.
“Malah Timbalan Ketua Menteri I Zakiyuddin Abdul Rahman yang juga Dipertua Majlis Agama Islam Negeri Pulau Pinang (MAINPP) sendiri turun padang bagi menjernihkan dan menyelesaikan kekeliruan yang timbul berkait isu terbabit semalam," katanya pada sidang akhbar di Georgetown hari ini.
Beliau juga menjelaskan isu dibangkitkan menerusi media sosial seperti TikTok berhubung perkara itu adalah tidak benar dan apa yang ditularkan itu boleh menimbulkan kegusaran awam serta mencetuskan isu perkauman.
"Saya sebagai Ketua Polis Pulau Pinang ingin menegaskan kita tidak akan teragak-agak mengambil tindakan ke atas mana-mana pihak yang cuba menularkan apa-apa jenis media sosial (TikTok) untuk memprovokasi, mencetus kemarahan dan menimbulkan isu perkauman atau kegusaran awam berhubung kes ini," katanya.
Khaw berkata hingga hari ini, pihaknya menerima sebanyak 21 laporan polis daripada pelbagai pihak berhubung kes itu.
Sebelum ini, sebuah video memaparkan sesi dialog antara pihak JMB Kondominium Tri Pinnacle di Tanjung Tokong dengan penduduk berhubung isu semasa termasuk mengenai isu laungan azan, tular di media sosial.
Bagaimanapun, JMB Kondominium Tri Pinnacle memohon maaf secara terbuka kepada penduduk beragama Islam dan umat Islam berhubung isu terbabit.
Pengerusinya Alex Low dilaporkan berkata pihaknya tidak mempunyai niat untuk melarang laungan azan di surau berkenaan seperti dakwaan pihak tertentu di media sosial.


Menenun semangat pejuang melawan Covid-19 dalam sambutan Gawai

Di sebuah rumah panjang di Sebauh, Sarawak, sekumpulan wanita masyarakat Iban biasanya akan duduk dan berbual-bual sambil ditemani biskut dan teh manis di sebuah ruang astaka kayu yang terbuka dikenali sebagai ruai.Setiap tahun, wanita-wanita di Rumah Raymond Plen akan beramai-ramai menenun kain ngepan yang digunakan untuk pakaian tradisional yang biasanya dipakai wanita muda sepanjang pesta Gawai Dayak.Ini adalah sebahagian acara penting daripada perayaan itu yang turut menganjurkan pertandingan ratu cantik Kumang, di mana setiap wanita muda akan memperagakan ngepan.Sudan Anak Ruma, yang menenun kain ngepan selama 40 tahun, berkata ini adalah acara rumah panjang yang paling dinanti-nantikan.“Pada malam Gawai, semua wanita muda akan memakai ngepan dan semua orang teruja untuk menonton, dan bersorak bagi menyokong mereka yang menyertai pertandingan ratu cantik,” kata wanita berusia 61 tahun itu kepada MalaysiaNow.Kain ngepan sedang ditenun dengan tangan.Asal-usul kain ngepan adalah daripada sumber semula jadi seperti rotan, kulit pohon, cengkerang, kulit binatang dan juga sisik tenggiling.“Malah benang untuk kain itu juga dibuat daripada kapas mentah,” kata Sudan.Walaupun sukar untuk mencari bahan-bahan itu hari ini sehingga perubahan dilakukan kepada pakaian tradisi itu, ia masih memainkan peranan besar dalam menjadikan perayaan itu bermakna.Selain itu, ini adalah peluang bagi wanita muda untuk bersantai dan bergembira.“Orang perempuan suka menggayakan baju dan memakai perhiasan,” tambah Sudan.Namun, perayaan tahun ini sangat berbeza bagi Sudan dan keluarganya kerana mereka tidak dapat pulang ke rumah panjang mereka.Ruang astaka yang kini dilarang sebarang aktiviti beramai-ramai.Prosedur operasi standard (SOP) kesihatan Covid-19 menyebabkan Sudan yang tinggal bersama anak perempuannya Diana Sujata Anak Bundi di Bintulu tidak dapat pulang ke rumah panjangnya yang terletak kira-kira 100km dari bandar itu.“Tak ada ngabang, tak ada pertemuan bersama keluarga,” kata Sudan, menggunakan perkataan Iban yang bermaksud berziarah.“Tahun ini, kita raikan Gawai secara sederhana sahaja.”Oleh kerana perayaan tidak dibenarkan ketika ini, mereka juga mengambil keputusan untuk mengurangkan persiapan perayaan berbanding sebelum ini dengan hanya membeli barang keperluan bagi menyambut perayaan tersebut.Selama beberapa minggu, Sarawak menjadi satu-satunya negeri yang kekal berada di bawah status perintah kawalan pergerakan bersyarat (PKPB).Namun, disebabkan trend peningkatan kes masih berterusan, status PKPB diperketatkan kepada PKP semula pada 29 Mei lalu.Tahun lalu, ketika pandemik pertama kali dikesan di Sarawak, kebanyakan kes dilaporkan di kawasan bandar.Malangnya, tahun ini penularan mulai menjalar ke kawasan-kawasan luar bandar.Laluan ke setiap rumah juga lengang. Penduduk rumah panjang tidak dibenarkan berkunjung antara satu sama lain bagi mengelak penularan Covid-19.Kecuaian dalam pematuhan SOP menyebabkan 714 rumah panjang ditempatkan di bawah PKP diperketatkan (PKPD) pada tahun ini.Setakat ini, 98 rumah panjang masih diletakkan di bawah “lockdown”.Di rumah panjang mereka di Sebauh, jawatankuasa keselamatan dan pembangunan kampung (JKKK) di Rumah Raymond Plen meningkatkan langkah-langkah bagi mencegah penularan Covid-19 sepanjang perayaan Gawai.Antara lainnya, perayaan tersebut hanya boleh diraikan dalam kalangan ahli keluarga “bilik” di rumah panjang yang sama.Ketua JKKK Raymend Anak Plen memberitahu MalaysiaNow jawatankuasa menyekat laluan ke ruai bagi mencegah penduduk kampung pergi berziarah ke rumah orang lain.Beliau juga mengarahkan mereka yang tinggal di rumah panjang yang terdiri dari 53 pintu itu untuk duduk di rumah dan tidak keluar kecuali jika terpaksa.“Kami sangat serius dalam hal ini kerana kami tidak mahu virus ini merebak dan mempengaruhi penduduk di rumah panjang,” katanya sambil menambah terdapat lebih dari 100 orang tinggal di rumah panjang tersebut.Selain itu, berkumpul di kawasan lapang juga tidak dibenarkan sementara acara seperti sabung ayam dihentikan.Denda juga akan dikenakan ke atas pesalah menurut adat Iban yang dikenali sebagai adat geliga.“Ketika orang Iban mengatur majlis seperti Gawai, majlis perkahwinan atau pengebumian, denda dikenakan bagi mereka yang melanggar peraturan.“Apa yang boleh saya katakan ia ibarat ‘PKP’ gaya rumah panjang Iban,” tambahnya.Diana memperagakan pakaian tradisional marik empang yang dihasilkan sendiri bersama ibunya.Di bandar pula, Sudan dan Diana akan cuba membuat persiapan sebaik mungkin untuk meraikan Gawai dalam suasana pandemik.Mereka menghias rumah, memakai pakaian tradisional, dan memasak makanan tradisional iaitu ayam pansuh – ayam yang dimasak dalam buluh.“Walaupun kami tidak dapat balik ke rumah panjang kami untuk meraikan Gawai, namun kami tetap bersemangat dan akan terus menghasilkan kain ngepan dan marik empang untuk pelanggan kami,” kata Sudan, merujuk pakaian hiasan dada berasingan yang dilengkapi dengan manik berwarna-warni dan dipakai di bahu.“Saya harap mereka yang memakai kain ngepan akan memiliki semangat pejuang untuk melawan virus,” katanya.“Kami harap vaksinasi yang dijalankan dapat cepat-cepat dilaksanakan.”


Bersatu gugur keahlian Adun Telok Mas

Biro Politik Bersatu membuat ketetapan menggugurkan keahlian Ahli Dewan Undangan Negeri (Adun) Telok Mas Noor Effandi Ahmad serta-merta mengikut Fasal 10 perlembagaan parti itu.Setiausaha Agung Bersatu Hamzah Zainudin berkata ketetapan itu akan disahkan dalam Mesyuarat Majlis Pimpinan Tertinggi parti akan datang.Beliau berkata Biro Politik Bersatu juga melahirkan rasa amat kecewa dengan tindakan empat Adun yang menarik sokongan terhadap ketua menteri Melaka sehingga membawa kepada pembubaran DUN ketika rakyat berdepan ancaman pandemik Covid-19.“Biro Politik Bersatu berpendapat bahawa kemelut politik ini berpunca daripada masalah dalaman parti politik tertentu dan ia bertambah parah apabila terdapat pihak tertentu yang mengambil kesempatan tanpa memikirkan kebajikan rakyat serta kepentingan negara ketika ini yang masih di peringkat awal proses pemulihan,” menurutnya dalam kenyataan.Hamzah juga berkata Biro Politik Bersatu mengadakan mesyuarat hari ini bagi membincangkan perkembangan politik terkini di Melaka.Menurut kenyataan itu, Biro Politik Bersatu turut berpendirian kemelut politik di Melaka perlu diselesaikan mengikut lunas Perlembagaan negeri berkenaan dan Perlembagaan Persekutuan dengan mengambil kira kepentingan rakyat.Selain Noor Effandi, Adun yang menarik sokongan terhadap kepimpinan Sulaiman Md Ali pada Isnin lepas ialah Idris Haron (Sungai Udang), Nor Azman Hassan (Pantai Kundor) dan Norhizam Hassan Baktee (Pengkalan Batu). Semalam, Suruhanjaya Pilihan Raya menerima pemakluman rasmi berhubung pembubaran DUN Melaka penggal ke-14 dan satu Pilihan Raya Negeri perlu diadakan dalam tempoh 60 hari daripada tarikh pembubaran itu.Speaker DUN Melaka Ab Rauf Yusoh sebelum itu mengumumkan DUN Melaka dibubarkan pada 4 Oktober setelah dipersetujui Yang di-Pertua Negeri Mohd Ali Rustam.


Mangsa banjir meningkat di 5 negeri

Jumlah mangsa banjir di pusat pemindahan sementara (PPS) di Pahang, Johor, Melaka, Negeri Sembilan dan Sabah terus mencatat peningkatan pagi ini berbanding semalam.Di Pahang, hujan berterusan menyebabkan pertambahan mangsa iaitu 2,188 masih berada di 51 PPS pada awal pagi ini, melibatkan lapan daerah, menurut Sekretariat Jawatankuasa Pengurusan Bencana Negeri.Daripada jumlah itu, 1,421 orang adalah mangsa banjir gelombang kedua dengan daerah Lipis mencatatkan mangsa paling ramai iaitu 553 orang diikuti Rompin (340 orang) dan Raub (278 orang) dan selebihnya dari daerah lain.Lapan jalan ditutup akibat dinaiki air antaranya Jalan Sungai Lembing di Kuantan, Jalan Kuala Lumpur-Kuantan (Maran), Jalan Kuantan-Segamat (Pekan), Jalan Temerloh-Jerantut (Temerloh) dan Jalan Bentong-Gua Musang (Lipis).Laman web rasmi Jabatan Pengairan dan Saliran pula melaporkan enam sungai berada pada paras bahaya iaitu Sungai Tanum di Chegar Perah di Lipis, Sungai Pahang di Paya Gintong (Jerantut) dan di Kuala Krau (Temerloh), Sungai Serting di Pdg Gudang (Bera), Sungai Luit di Kampung Subuh (Maran) dan Sungai Pukin (Rompin), manakala Jabatan Meteorologi meramalkan cuaca hujan sepanjang hari di semua daerah terjejas banjir.Di Melaka, jumlah mangsa meningkat kepada 2,537 mangsa daripada 656 keluarga setakat 8 pagi ini berbanding 1,778 mangsa daripada 462 keluarga 8 malam tadi.Pengarah Angkatan Pertahanan Awam (APM) Melaka Cuthbert John Martin Quadra berkata kesemua mangsa terjejas adalah dari 14 kawasan di Alor Gajah, sembilan di Melaka Tengah dan sembilan di Jasin.“Seramai 1,015 mangsa daripada 270 keluarga ditempatkan di 10 PPS di Alor Gajah, 1,391 mangsa daripada 356 keluarga ditempatkan di sembilan PPS di Melaka Tengah serta 131 mangsa daripada 30 keluarga ditempatkan di tiga PPS di Jasin,” katanya dalam kenyataan hari ini.Di Johor pula, jumlah mangsa bertambah kepada 3,841 orang pagi ini berbanding 2,553 orang semalam dengan enam daerah kini terjejas.Pengerusi Jawatankuasa Kesihatan dan Alam Sekitar Johor R. Vidyananthan berkata Mersing menjadi daerah terbaharu dilanda banjir dengan seramai 366 mangsa daripada 90 keluarga ditempatkan di enam PPS.Sementara di Sabah jumlah mangsa terus meningkat kepada 2,435 dari 874 keluarga setakat pagi ini berbanding 1,823 mangsa daripada 599 keluarga malam tadi.Sekretariat Pengurusan Bencana Negeri Sabah memaklumkan setakat ini sebanyak 23 PPS dibuka enam daerah di negeri ini sejak Jumaat lepas.Daerah yang terjejas banjir termasuk Kota Marudu seramai 1,973 mangsa daripada 520 keluarga ditempatkan di 12 PPS, daerah kecil Paitan 97 mangsa daripada 23 keluarga di tiga PPS.Selain itu di Pitas, 79 mangsa daripada 22 keluarga di dua PPS, Sandakan (197 mangsa daripada 42 keluarga) di dua PPS, Telupid (51 mangsa, lapan keluarga) di dua PPS dan Beluran (38 mangsa, 10 keluarga) di satu PPS.Di Negeri Sembilan, data terkini menerusi aplikasi InfoBencana Jabatan Kebajikan Masyarakat menunjukkan jumlah mangsa banjir membabitkan 22 PPS di negeri ini meningkat kepada 2,041 individu daripada 554 keluarga setakat 7 pagi ini berbanding 1,892 individu dari 505 keluarga malam tadi.Pengarah Jabatan Kerja Raya (JKR) Negeri Sembilan Wan Hasnan Wan Musa berkata sebanyak 15 laluan melibatkan beberapa daerah di Negeri Sembilan ditutup untuk semua kenderaan dan hanya tiga dibuka untuk kenderaan berat termasuk di Tampin susulan jalan runtuh dan dinaiki air setakat tengah malam tadi.Di Terengganu, Ketua Sekretariat Jawatankuasa Pengurusan Bencana Negeri Leftenan Kolonel (PA) Mohd Rosman Abdullah berkata jumlah mangsa banjir kekal 137 orang daripada 42 keluarga pagi ini di dua PPS di Dungun.“Dua PPS yang masih beroperasi ialah Dewan Orang Ramai Kampung Shukor yang menempatkan 68 orang daripada 20 keluarga dan Dewan Orang Ramai Kampung Pasir Raja (69 orang, 22 keluarga).Jabatan Pengairan dan Saliran melalui portal rasmi https://publicinfobanjir.water.gov.my pula memaklumkan hanya Sungai Kemaman di Rumah Pam Paya Paman, Kemaman merekodkan ketinggian melepasi paras amaran pagi ini.Di Selangor, dua PPS di daerah Kuala Langat menempatkan 40 mangsa kembali dibuka semalam.Dua PPS tersebut adalah Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).Sementara itu, laman web publicinfobanjir.water.gov.my setakat 6.45 pagi tadi melaporkan kawasan Sungai Langat di Bukit Changgang, Kuala Langat kini berada pada paras bahaya apabila mencatat 4.29m manakala Sungai Langat di kawasan Dengkil, Sepang berada pada paras amaran dengan ketinggian 7.07m.


Proham gesa Putrajaya lindung hak asasi manusia sepanjang tempoh darurat

Sebuah badan bukan kerajaan (NGO) menggesa Putrajaya supaya melindungi hak asasi rakyat negara ini dan sistem demokrasi sepanjang tempoh darurat dikuatkuasakan.Persatuan Promosi Hak Asasi Manusia (Proham) mengatakan walaupun menyedari keadaan pandemik Covid-19 dalam negara sangat parah yang memerlukan kerajaan melaksanakan Perintah Kawalan Pergerakan (PKP), tetapi tetap meluahkan rasa bimbang terhadap penggantungan Parlimen.Proham berkata, penggantungan itu boleh menyebabkan berlakunya penindasan hak-hak demokrasi terutama dalam soal semak dan imbang.“Kami mendesak kerajaan untuk memberikan perincian mengenai pengumuman penubuhan panel bebas untuk meninjau keadaan darurat.“Ia harus terdiri daripada ahli Parlimen berdasarkan perwakilan politik semasa,” kata Proham dalam satu kenyataan hari ini.Sehubungan itu, Proham menyeru agar aktiviti Parlimen dapat diteruskan dengan mewujudkan Kumpulan Ahli Parlimen Rentas Parti (APPGM).Proham turut mencadangkan agar anggota masyarakat sivil turut dilantik dalam panel bebas ini.“Terdapat keperluan untuk pendekatan keseluruhan masyarakat dengan melibatkan pelbagai pihak dalam tempoh ini.”Kerajaan juga diminta mengembangkan Terma Rujukan atau Term of Reference (ToR) panel bebas agar mempunyai kuasa untuk mengkaji semula penyalahgunaan kuasa dan ancaman terhadap hak demokrasi dan hak asasi manusia.Semalam, Sultan Abdullah Sultan Ahmad Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak Covid-19 di Malaysia.Datuk Pengelola Bijaya Diraja Istana Negara Ahmad Fadil Shamsuddin dalam kenyataan Istana Negara memaklumkan Agong memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.Dalam pada itu, Proham juga mahu satu peranan lebih besar diberikan kepada Suruhanjaya Hak Asasi Manusia (Suhakam) dalam mendengar keluh kesah rakyat dan menyiasat segala pelanggaran hak asasi yang berkemungkinan berlaku sepanjang penangguhan Parlimen.


Ismail Sabri ajak Hannah Yeoh bersama perangi Covid-19

Semua pihak perlu melupakan perbezaan politik ketika negara dilanda pandemik Covid-19 dan bersama dalam memerangi penularan virus itu, kata Menteri Kanan (Kluster Keselamatan) Ismail Sabri Yaakob.Menurutnya, apa yang penting ketika ini adalah memutuskan rantaian Covid-19 dan menyekat penularan virus itu dalam negara.Ismail menjelaskan beliau bertanggungjawab menyampaikan maklumat kepada rakyat berhubung tindakan diambil pihak berkuasa terhadap mereka yang gagal mematuhi prosedur operasi standard (SOP) PKPP.“Saya dah beritahu, lupakan perbezaan politik, yang penting saya pun nak mengajak dia (Ahli Parlimen Segambut Hannah Yeoh) bersama untuk fokuskan tenaga kita untuk sama-sama memerangi pandemik Covid-19.“Sama-sama kita menyekat penularan Covid-19 dalam kalangan rakyat Malaysia. Insya-Allah jika kita bersama, kita akan menang, kita akan berjaya,” katanya pada sidang media perkembangan Perintah Kawalan Pergerakan Pemulihan (PKPP) di Kuala Lumpur hari ini.Ismail memberi reaksi terhadap gesaan Yeoh menerusi laman sosial Twitter yang mahu beliau berhenti mengadakan sidang media harian jika tiada pengumuman substantif yang dapat membantu rakyat.Ismail menjelaskan beliau bertanggungjawab menyampaikan maklumat kepada rakyat berhubung tindakan diambil pihak berkuasa terhadap mereka yang gagal mematuhi prosedur operasi standard (SOP) PKPP.“Orang nak (mahu) pihak berkuasa ambil tindakan kerana tindakan itu boleh menyelamatkan orang lain dan rakyat nak tahu apa tindakan yang diambil kerajaan.“Kalau saya tidak laporkan, orang menganggap kerajaan tidak melakukan apa-apa terhadap mereka yang melanggar SOP, membimbangkan dan membahayakan orang ramai,” katanya.Beliau berkata rakyat juga mahu tahu sekiranya tindakan tegas diambil terhadap pendatang tanpa izin yang turut menjadi punca penularan Covid-19 dalam negara.Ismail juga menegaskan seperti yang ditetapkan sebelum ini, beliau hanya memberi sidang media berhubung keselamatan, sementara Ketua Pengarah Kesihatan Dr Noor Hisham Abdullah akan menyalurkan maklumat berkaitan kesihatan.


Covid-19 dijangka berakhir pada awal 2022, kata pengarah serantau WHO

Pengarah Serantau Pertubuhan Kesihatan Sedunia (WHO) untuk Eropah Hans Kluge percaya pandemik Covid-19 akan berakhir pada awal 2022, lapor Agensi Berita Anadolu.Covid-19 masih merebak pada 2021, namun ia akan lebih terkawal berbanding tahun lalu, kata kepada saluran penyiaran Denmark, DR  pada Ahad.Menyifatkan situasi terburuk kini berakhir, Kluge berkata terdapat lebih banyak maklumat mengenai virus ini dibandingkan dengan 2020, ketika peringkat awal penularan.Namun, turut mengingatkan tidak ada sesiapapun yang dapat mengetahui keadaan pandemik Covid-19 pada masa depan.“Virus ini akan terus wujud, tapi saya berpendapat ia tidak lagi memerlukan sekatan. Ini adalah mesej yang optimis,” katanya.Kluge berkara mutasi adalah perkara biasa dan virus ini sedang menyesuaikan diri dengan individu yang dijangkiti, yang menjadi kebimbangan ialah penularan mutasi yang pantas.Menurutnya, WHO memantau rapat keberkesanan vaksin Covid-19 yang dibangunkan untuk melawan jenis virus yang pantas merebak itu, katanya jika perlu vaksin dapat diubah berdasarkan mutasi baharu dan tidak perlu membangunkannya dari mula.Beliau berkata mutasi tidak akan menjadikan virus itu tidak terkawal namun ia akan memberi lebih tekanan kepada negara-negara yang sistem penjagaan kesihatannya sudah di tahap sukar.Masalah terbesar akan muncul apabila mereka yang telah divaksin berada di kelompok sama dengan golongan tidak divaksin, kerana itu faktor penjadualan memainkan peranan sangat penting, katanya.


Serangan udara Israel sasar Latakia, 1 nyawa terkorban

Seorang warga awam terbunuh dan enam lagi cedera selepas serangan udara Israel menyasarkan Latakia, wilayah timur laut Syria yang menjadi kawasan yang dikuasai keluarga Assad.Sejak perang saudara meletus di Syria seawal 2011, Israel beberapa kali melakukan serangan ke atas negara itu menyasarkan warga Iran dan pasukan Hizbullah selain tentera Syria.“Serangan Israel mengorbankan seorang penduduk awam dan mencederakan enam lagi termasuk seorang kanak-kanak dan ibunya,” kata sumber.Bagaimanapun, kerajaan belum mengeluarkan butiran serangan dan sasaran sebenar serangan tersebut, namun laporan media mengatakan menunjukkan dua bandar, Hifa dan Masyaf adalah sasaran serangan tersebut.Sistem pertahanan udara Syria telah diaktifkan bagi memintas peluru berpandu Israel dengan beberapa peluru berpandunya “berjaya dipintas” kata laporan itu lagi.Bagaimanapun, serangan ke atas Latakia sebenarnya adalah serangan yang jarang berlaku.Pada September 2018, sistem pertahanan Syria secara tidak sengaja menembak jatuh sebuah pesawat yang dimiliki sekutunya, Rusia.Ia berlaku selepas sistem tersebut diaktifkan bagi tujuan menyekat Israel.Negara Yahudi itu jarang mengakui serangan yang ia jalankan, namun pasukan tenteranya berkata serangan tersebut mengenai 50 sasaran di negara yang kini berdepan krisis peperangan tersebut tanpa sebarang butiran lengkap.


Aliran trafik di lebuh raya utama lancar

Aliran trafik di lebuh raya utama seluruh negara lancar setakat 12.30 tengah hari tadi.Jurucakap Lembaga Lebuhraya Malaysia (LLM) berkata bagaimanapun berlaku sedikit kesesakan di beberapa lokasi susulan kemalangan.“Trafik bergerak perlahan di Lebuhraya Utara Selatan (PLUS) arah utara di Pulau Pinang dari Juru menuju ke Perai dan trafik juga perlahan di Johor dari Bukit Gambir menuju ke Pagoh arah selatan akibat kemalangan,” katanya ketika dihubungi Bernama.Selain itu, situasi di plaza tol di lebuh raya utama menuju keluar dari ibu kota juga lancar.“Setakat ini tiada kesesakan luar biasa di plaza tol Jalan Duta, plaza tol Sungai Besi dan plaza tol Gombak,” katanya.Bagaimanapun keadaan dijangka berubah petang nanti berikutan orang ramai pulang ke kampung halaman masing-masing bagi menyambut Hari Raya Aidilfitri.


Zahid nafi guna sumbangan politik RM6 juta untuk kepentingan peribadi

Ahmad Zahid Hamidi memberitahu Mahkamah Tinggi Kuala Lumpur hari ini beliau tidak pernah menggunakan wang RM6 juta yang didakwa sumbangan politik daripada Timbalan Pengarah Urusan Datasonic Group Berhad (DGB) Chew Ben Ben untuk kepentingan peribadinya.
Zahid, 69, berkata beliau sama sekali tidak pernah memasukkan wang yang diterima dalam bentuk dua keping cek itu ke dalam akaun peribadinya, sebaliknya menyerahkan wang tersebut kepada firma guaman Tetuan Lewis & Co yang merupakan pemegang amanah Yayasan Akalbudi (YAB) miliknya.
Ahli Parlimen Bagan Datuk itu juga berulang kali menegaskan beliau memilih untuk tidak memasukkan wang RM6 juta tersebut ke dalam akaun peribadinya atau digunakan untuk kepentingan peribadinya.
“Walaupun pada ketika itu saya memegang jawatan timbalan presiden parti (Umno) dan wang terbabit boleh digunakan bagi tujuan politik, saya tidak menggunakannya untuk tujuan politik dan peribadi,  sebaliknya disalurkan untuk amal jariah, wakaf dan aktiviti keagamaan,” katanya ketika disoal balas timbalan pendakwa raya Abdul Malik Ayob.
Beliau berkata demikian semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit milik dana YAB.
Kepada soalan Malik mengapa wang RM6 juta yang didakwa beliau sebagai sumbangan politik tidak dimasukkan ke dalam akaun parti politik Umno atau Barisan Nasional, Zahid menjawab “tidak semestinya”.
“Sekiranya mana-mana ahli politik menerima sumbangan politik, tidak semestinya wang tersebut akan dimasukkan ke dalam akaun parti politik, kerana pada cek tersebut tidak dinyatakan ‘sumbangan kepada parti politik’
“Tetapi sekiranya wang diberikan kepada mana-mana ahli politik, beliau mempunyai budi bicara untuk memasukkannya ke dalam akaun peribadinya atau ke dalam mana-mana akaun yang difikirkan sesuai,” katanya.
Zahid juta tidak bersetuju dengan cadangan Malik bahawa wang RM6 juta yang diterimanya daripada Chew merupakan wang rasuah atas usahanya kerana menyokong pemberian kontrak kepada Datasonic Technologies Sdn Bhd (DTSB), yang mempunyai prestasi tidak baik dalam melaksanakan projek cip pasport Biodata Polycarbonate Pasport Malaysia.
Berdasarkan pertuduhan ke-14 dan 15 yang dihadapinya, Zahid didakwa menerima dua suapan berjumlah RM6 juta daripada Chew sebagai upah melantik syarikat DTSB, melaksanakan projek cip pasport selama lima tahun atau 12.5 juta cip yang akan dimasukkan ke dalam halaman Biodata Polycarbonate Pasport Malaysia, untuk Jabatan Imigresen secara rundingan terus di bawah Kementerian Dalam Negeri (KDN).
Perbicaraan di hadapan hakim Collin Lawrence Sequerah bersambung.


PBS, STAR kekal sokong Hajiji sebagai ketua menteri Sabah

Semua ahli Dewan Undangan Negeri (Adun) dari Parti Bersatu Sabah (PBS) dan Parti Solidariti Tanah Airku (STAR) hari ini menyatakan sokongan terhadap kepimpinan Ketua Menteri Hajiji Noor untuk terus mengetuai pentadbiran kerajaan negeri.
Timbalan Presiden PBS Joachim Gunsalam berkata parti itu termasuk Adun mereka masih kekal menyokong Hajiji dan melihat tiada keperluan untuk mengemukakan usul undi percaya di Dewan Undangan Negeri Sabah terhadap pengerusi Gabungan Rakyat Sabah (GRS) itu.
"Saya pasti 110% PBS masih menyokong kepimpinan Hajiji Noor (sebagai ketua menteri Sabah). Saya fikir tiada keperluan (mengemukakan usul undi percaya terhadap Hajiji) tetapi jika ia diperlukan saya percaya kami akan menang,” katanya kepada pemberita ketika diminta mengulas mengenai isu tersebut hari ini.
Timbalan ketua menteri Sabah itu berkata demikian selepas majlis penyampaian kepala singa sempena Tahun Baru Cina kepada pelbagai persatuan dan tokong di negeri ini hari ini.
Semalam, Setiausaha Agung GRS Masidi Manjun berkata GRS bersedia membuktikan keabsahan sokongan terhadap Hajiji sebagai Ketua Menteri susulan difahamkan ada pihak tertentu mendakwa memperoleh lebih separuh sokongan daripada Adun untuk membolehkan kumpulan itu menubuhkan kerajaan negeri baharu.
Pada majlis sama Timbalan Presiden STAR Ellron Angin turut menyatakan pendirian bahawa Adun mereka tetap setia menyokong kepimpinan Hajiji.
"Bagi STAR, semua Adun kami menyokong Datuk Hajiji. Kami setia kepada beliau,” katanya.
PBS dan STAR merupakan antara parti komponen di bawah GRS selain Parti Maju Sabah (SAPP) dan Pertubuhan Kebangsaan Sabah Bersatu (USNO).
DUN Sabah mempunyai 79 Adun iaitu 73 Adun yang dipilih dan enam Adun dilantik.
Ketika ini Hajiji mempunyai sokongan 59 Adun iaitu 29 daripada GRS, Barisan Nasional (17), PH (7), Parti Kesejahteraan Demokratik Masyarakat (3), Parti Bangsa Malaysia (1), Parti Harapan Rakyat Sabah (1) dan seorang Adun Bebas.


Kes harian turun ke paras 2,000 jangkitan, 3 lagi terkorban

2,069 kes baru Covid-19 direkodkan semalam menjadikan jumlah keseluruhan sebanyak 4,828,290 kes.
Sebanyak 2,009 pesakit turut dilaporkan sembuh, menjadikan jumlah keseluruhan kes sembuh sebanyak 4,766,228.
Ketika ini, 25,717 kes aktif direkodkan, dengan 24,528 atau 95.4% daripadanya sedang menjalani kuarantin kendiri.
Dalam pada itu, satu kes di pusat kuarantin sementara dan 1,134 (4.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 54 kes dan 33 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.4%, dengan kes Covid-19 merangkumi 14.7%.
Tiga lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,345 orang.


Wakil pembangkang dalam mesyuarat Covid-19?

Putrajaya bercadang untuk membawa masuk wakil pembangkang ke dalam mesyuarat harian perkembangan jangkitan Covid-19 selepas terdapat pihak yang mempersoalkan tindakan melaksanakan Perintah Kawalan Pergerakan Bersyarat (PKPB) baru-baru ini kepada hampir seluruh negeri di Semenanjung termasuk di kawasan zon hijau, MalaysiaNow difahamkan.Cadangan itu dibuat beberapa menteri yang merasa terkilan terhadap kenyataan seorang ahli Parlimen yang menuduh Ketua Pengarah Kesihatan Dr Noor Hisham Abdullah sebagai “takut mati” ketika berbahas di Dewan Rakyat.“Mesyuarat memutuskan untuk menghantar Noor Hisham dan penasihat khas PM ke Parlimen dalam masa terdekat.“Ini bertujuan untuk menerangkan tindak tanduk kerajaan dalam menangani penularan pandemik secara ilmiah dan mengelakkan tohmahan berterusan daripada ahli Parlimen pembangkang,” kata sumber yang terlibat dalam mesyuarat harian perkembangan jangkitan Covid-19 kepada MalaysiaNow.Semalam sidang Dewan Rakyat kecoh susulan kenyataan “DG (Ketua Pengarah Kesihatan) takut mati” dikeluarkan Tiong King Sing (GPS-Bintulu) pada sesi perbahasan Rang Undang-undang Perbekalan 2021.Tiong ketika membahaskan rang undang-undang itu mempersoalkan mengapa Noor Hisham tidak turun padang untuk melihat sendiri situasi Covid-19 di lapangan, sebaliknya hanya membuat sidang media setiap hari melalui siaran langsung televisyen.“Kenapa dia tidak turun padang, macam di Kota Kinabalu begitu teruk, begitu hebat pandemik Covid-19 kenapa dia tidak turun melawat tiap-tiap hospital, temporary hospital, kita pergi tengok berbincang kasi moral support kepada frontliners. Doktor, jururawat dia orang semua bekerja (di) sana.“Ini bertujuan untuk menerangkan tindak tanduk kerajaan dalam menangani penularan pandemik secara ilmiah dan mengelakkan tohmahan berterusan daripada ahli Parlimen pembangkang,” kata sumber yang terlibat dalam mesyuarat harian perkembangan jangkitan Covid-19 kepada MalaysiaNow.“Jangan hantar saja doktor pergi jururawat pergi… oh itu orang tak takut mati tapi DG takut mati, timbalan DG pun tidak pergi. Apa sudah jadi. Tak usahlah hari-hari nak buat publisiti, saya dengar dia sekarang mahu projek dia sendiri jadi WHO (Pertubuhan Kesihatan Sedunia) punya setiausaha agung, itu memang tidak layak untuk saya, ” katanya.Kenyataan Tiong menyebabkan Dewan Rakyat menjadi heboh sehingga ada ahli Parlimen pembangkang dihalau keluar.Dalam responsnya kepada kenyataan Tiong, Noor Hisham berkata tidak timbul isu takut mati dalam melaksanakan tugasnya untuk memutuskan rantaian jangkitan Covid-19 di negara ini.Noor Hisham berkata Kementerian Kesihatan (KKM) sudah membuat perancangan khusus untuk Sabah dan beliau sendiri pergi ke negeri itu pada akhir Ogos lalu untuk melihat pengurusan dan kesiapsiagaan KKM terutamanya bagi Pilihan Raya Negeri Sabah.Baru-baru ini kerajaan mengumumkan PKPB dilaksanakan di semua negeri di Semenanjung kecuali Perlis, Kelantan dan Pahang selama empat minggu bermula 9 November sehingga 6 Disember ini diputuskan kerana pendekatan lebih tegas dan berani mesti diambil sebelum jangkitan Covid-19 menjadi lebih parah.


‘Raja Disko Bollywood’ Bappi Lahiri meninggal dunia di usia 69 tahun

Penyanyi dan pencipta lagu Bappi Lahiri yang terkenal dengan julukan “Raja Disko” Bollywood meninggal dunia pada usia 69 tahun, kata keluarganya pada Rabu.Ucapan takziah daripada ahli politik dan selebriti negara itu turut menyusuli kematian beliau di media sosial.Lahiri yang berasal dari Bengal Barat dilahirkan dalam sebuah keluarga muzik. Sepanjang kariernya beliau pernah bekerjasama dengan artis rap terkenal Snoop Dog dan Samantha Fox.Terkenal sering menggayakan rantai emas dan kaca mata hitamnya beliau disebut sebagai artis yang mempopularkan muzik disko di India.Beliau juga bekerjasama dengan Fox pada tahun 1995 bagi filem Hindi “Rock Dancer” dan Snoop Dogg bagi lagu Punjabi “Patiala Peg” pada 2015.Dalam sebuah kenyataan, keluarga Lahiri berkata kematian beliau adalah “saat yang sangat menyedihkan”.“Kami mendoakan rahmat ke atas rohnya,” kata isteri Lahiri dan dua anaknya.Lahiri menderita “beberapa isu kesihatan” dan meninggal duina di Mumbai semalam, kata pengarah CritiCare Hospital Deepak Namjoshi.Beliau juga baru sahaja dibenarkan pulang selepas dimasukkan ke hospital pada Isnin, kata Namjoshi kepada Press Trust India.Bagaimanapun beliau dimasukkan semula ke hospital pada Isnin selepas keadaan kesihatannya semakin buruk.“Beliau meninggal dunia disebabkan penyakit gangguan tidur (OSA) sebelum tengah malam tadi,” katanya.Lahiri juga turut terkenal dengan lagu-lagu hit pada 1970-an dan 80-an seperti “Chalte Chalte”, “Disco Dancer” dan “Sharaabi”.Pada awal 2000-an, beliau memenangi kes tuntutan hakcipta terhadap penerbit lagu rap Dr Dre kerana menggunakan sebahagian daripada lagunya.Dalam satu ciapan Twitter, Perdana Menteri Narendra Modi juga turut berkata muzik Lahiri “merangkumi semua masyarakat, dan menghadirkan pelbagai emosi dengan indah” dan “orang ramai dari semua generasi dapat menikmati kerja seninya”.Pencipta lagu yang memenangi Oscar AR Rahman turut mengucapkan takziah dan menggelar Lahiri sebagai “Raja Disko sinema Hindi”.Aktor Bollywood Akshay Kumar turut berkata suara Lahiri “mencetuskan rasa bagi jutaan orang untuk menari termasuk saya”.“Terima kasih di atas kegembiraan yang anda hadirkan melalui muzik yang anda hasilkan,” katanya dalam sebuah ciapan Twitter.


Desakan agar Zahid berundur makin kuat bergema

Presiden Umno Ahmad Zahid Hamidi terus berdepan asakan daripada kepimpinan parti itu supaya berundur dan bertanggungjawab terhadap kekalahan terburuk dalam sejarah Barisan Nasional (BN) pada Pilihan Raya Umum ke-15 (PRU15).
Asakan itu disuarakan Pengerusi Perhubungan Umno Selangor Noh Omar yang turut meletakkan jawatannya.
"Saya dengan ini meletakkan jawatan sebagai pengerusi Perhubungan Umno Selangor kerana presiden tidak percayakan saya dan saya pun tak percayakan presiden.
"Pada masa sama, kita juga mengharapkan agar Zahid meletakkan jawatan sebagai presiden Umno seperti mana yang dilakukan Najib Razak (selepas PRU14)," katanya kepada pemberita sebaik berakhir mesyurat Biro Politik Umno dan Pengerusi Perhubungan Negeri yang bermula sejak jam 12 tengah hari tadi.
Sementara Pengerusi Perhubungan Umno Sabah Bung Mokhtar Radin berkata pula berkata, seluruh kepimpinan Majlis Kerja Tertinggi (MKT) parti itu harus meletakkan jawatan.
Selain itu, Ahli MKT Umno Dira Abu Zahar yang juga ahli Dewan Undangan Negeri (Adun) Rim turut menyatakan desakan serupa agar Zahid berundur.
“Walaupun telah ramai memperkata dan memperingatkan agar parti perlu lebih berhati-hati dan berubah, tetapi tidak diendahkan.
"Akhirnya rakyat sendiri terpaksa menyingkirkan Umno. Bukan sahaja pemimpin besar Umno yang lain, bahkan turut mengorbankan sahabat-sahabat saya, pelapis muda, yang berpotensi dalam Umno dan BN,” katanya.
Dalam hal yang berkaitan,  Ketua Penerangan Umno Shahril Sufian Hamdan dalam hantaran di media sosialnya mahu tanggungjawab kolektif daripada saf kepimpinan Umno akibat kekalahan tersebut.
Zahid menang dengan majoriti tipis 348 di kerusi Bagan Datuk menewaskan pencabar terdekatnya, Shamsul Iskandar Mohd Akin daripada Pakatan Harapan (PH).
Sebelum ini, Menteri Besar Johor Onn Hafiz Ghazi antara nama besar yang paling awal menuntut Zahid melepaskan jawatan.


PKPB ditamatkan di Johor, Terengganu, Melaka dan Kedah

Kerajaan memutuskan untuk menamatkan Perintah Kawalan Pergerakan Bersyarat di Johor hari ini sementara di Terengganu, Melaka dan Kedah bermula esok, kata Menteri Kanan (Kluster Keselamatan Ismail Sabri Yaakob.Beliau berkata, di Johor, hanya daerah Kota Tinggi dan Mersing masih melaksanakan PKPB.Sementara di Kedah, hanya daerah Kulim kekal melaksanakan PKPB.Beliau berkata, Kelantan akan mula melaksanakan PKPB selama dua minggu bermula esok disebabkan peningkatan kes jangkitan Covid-19 di negeri itu.Sebelum ini, semua negeri di Malaysia telah melaksanakan PKPB kecuali Perlis, Pahang dan Kelantan. Sebahagian besar kawasan di negeri Sarawak juga dikecualikan kecuali Kuching.Sementara itu, bagi merancakkan semula pelancongan domestik, kerajaan hari ini bersetuju membenarkan perjalanan rentas daerah dan negeri, membabitkan negeri-negeri zon hijau mulai Ahad.Ismail Sabri berkata pergerakan rentas daerah dan negeri membabitkan negeri-negeri hijau itu, dibenarkan tanpa perlu mendapat kebenaran polis.“Pergerakan rentas daerah/negeri dari negeri hijau ke daerah hijau di negeri merah, juga dibenarkan tetapi perlu mendapat kebenaran pihak polis,” katanya.Jelasnya, kelonggaran perjalanan domestik itu akan menggunakan aplikasi My Sejahtera, bagi menentukan seseorang itu datang dari zon hijau.


Majlis agama Singapura umum garis panduan pemakaian tudung di hospital

Majlis Ugama Islam Singapura (Muis) mengeluarkan garis panduan pemakaian yang menyatakan penganut Islam yang memakai tudung boleh melakukan beberapa penyesuaian mengikut keperluan termasuk dalam mematuhi syarat kod pakaian tempat kerja.Bagaimanapun, jawatankuasa fatwa Muis yang terdiri daripada pakar agama Islam dan merupakan badan bertanggungjawab dalam menetapkan undang-undang keagamaan di Singapura tidak memperincikan rekaan atau ukuran tudung jururawat Muslim yang boleh dipakai mereka.Dengan keluarnya garis panduan Muis tersebut, jururawat kini boleh mematuhi dasar hospital “dedah dari paras siku (BBE).”Seperti doktor, golongan jururawat juga perlu memakai pakaian tidak berlengan bagi memastikan lengan mereka terdedah ketika merawat pesakit untuk mengelak daripada risiko jangkitan selain bagi memastikan keselamatan petugas kesihatan dan pesakit.Kebiasaannya, wanita Muslim yang memakai tudung akan turut menutup lengan mereka sehingga pergelangan tangan kerana ia dianggap sebagai aurat.Namun, Muis berkata melindungi orang ramai daripada bahaya dan mudarat juga merupakan asas ajaran yang ditekankan agama Islam.Garis panduan yang dilihat selari dengan dasar tempat kerja terutama bagi hospital tersebut dikeluarkan menjelang penguatkuasaan kebenaran pemakaian tudung bagi wanita Muslim di negara itu mulai 1 November depan.Perdana Menteri Singapura Lee Hsien Loong mengumumkan perubahan dasar tersebut dalam ucapan sempena Hari Kebangsaan Singapura 29 Ogos lalu.Dasar tersebut diperkenalkan selepas beberapa tahun kerajaan mendapatkan nasihat dan konsensus akhirnya dicapai pada tahun ini berkenaan perkara tersebut.Dasar itu juga bakal terpakai kepada lebih 7,000 petugas kesihatan di Singapura.Sebelum ini, dasar sekular Singapura berkait pemakaian di institusi awamnya menetapkan ia tidak boleh condong kepada mana-mana kepercayaan agama.Bagaimanapun, dengan dasar baru tersebut, penggubal undang-undang Singapura menyifatkan ia adalah isyarat bahawa perkhidmatan awam Singapura mengamalkan kesetaraan agama.Menteri Hal Ehwal Islam Masagos Zulkifli ketika mengulasnya berkata, pakaian seragam penjawat awam adalah “tanda yang boleh dilihat bahawa perkhidmatan diberikan sama rata tanpa mengira kaum atau agama.”


DUN Sarawak lulus RUU perbekalan tambahan

Dewan Undangan Negeri Sarawak hari ini meluluskan Rang Undang-undang (RUU) Perbekalan Tambahan (2021) 2022 untuk perbelanjaan tambahan sebanyak RM478,843,946 pada 2021.RUU itu dibentangkan Timbalan Ketua Menteri Douglas Uggah Embas dan diluluskan selepas bacaan ketiga tanpa dibahaskan.Uggah berkata perbelanjaan tambahan itu bagi menampung kos pelbagai perkhidmatan yang ditanggung beberapa kementerian dan jabatan yang dana tidak disediakan atau tidak mencukupi untuk anggaran 2021.Antara kementerian dan jabatan yang terlibat ialah Jabatan Ketua Menteri, kementerian utiliti dan telekomunikasi, kementerian pengangkutan, Jabatan Bekalan Air Luar Bandar, Jabatan Kerja Raya dan pihak berkuasa tempatan.Selain itu, RUU itu juga bagi kelulusan Anggaran Tambahan Pertama Perbelanjaan Pembangunan bagi peruntukan tambahan sebanyak RM81,608,762.Terdahulu, DUN turut menyaksikan upacara mengangkat sumpah Adun Piasau Sebastian Ting yang tidak dapat menghadiri upacara itu Isnin lepas kerana dikuarantin ketika itu setelah menjadi kontak rapat kes Covid-19.


Kerajaan cari jalan penyelesaian kurangkan beban rakyat tanpa pengeluaran KWSP

Kerajaan sedang mencari jalan penyelesaian bagi membantu mengurangkan beban rakyat yang menghadapi masalah kewangan tanpa perlu mereka mengeluarkan simpanan Kumpulan Wang Simpanan Pekerja (KWSP).
Perdana Menteri Anwar Ibrahim berkata ini kerana pencarum sudah beberapa kali membuat pengeluaran KWSP sebelum ini, dan keadaan ini pastinya menyebabkan simpanan untuk persaraan mereka semakin berkurangan.
“Banyak yang telah dikeluarkan (simpanan KWSP) sebelum ini. Jadi ada yang tinggal RM10,000, RM5,000. Mereka yang nak keluarkan wang itu kena fikir apa pilihan yang ada.
“(Misalnya) pencen empat tahun lagi, apa nak jadi? katanya kepada pemberita selepas menyampaikan Syarahan Ulung Kursi Siddiq Fadzil di Universiti Selangor, Kampus Bestari Jaya di Kuala Selangor hari ini.
Anwar berkata demikian ketika ditanya sama ada pengeluaran KWSP akan turut dipertimbangkan dalam Belanjawan 2023.
Beliau berkata kerajaan perlu membuat pertimbangan terhadap kebenaran bagi pengeluaran KWSP itu untuk mengelak rakyat terbeban selepas bersara kelak.
Dalam pada itu, Anwar yang juga Menteri Kewangan berkata tumpuan Belanjawan 2023 yang akan dibentangkan pada 24 Februari ini, adalah mengenai usaha untuk menangani masalah defisit negara, isu pendigitalan, keselamatan makanan dan kos sara hidup rakyat.
“...yang lain akan saya umumkan semasa (pembentangan) belanjawan itu nanti,” katanya.
Berhubung Parti Ikatan Demokratik Malaysia (Muda) yang didakwa terkilan kerana tidak diundang menghadiri mesyuarat pertama Sekretariat Kerajaan Perpaduan pada Selasa lepas, Anwar berkata mesyuarat itu hanya melibatkan parti-parti yang mengasaskan Kerajaan Perpaduan.
“Sebenarnya, mesyuarat itu adalah mesyuarat dalam kalangan parti-parti yang mengasaskan Kerajaan Perpaduan…yang lain (mesyuarat bersama parti lain yang menyokong Kerajaan Perpaduan) akan dibawa dalam jawatankuasa,” katanya.


Tengku Zafrul bawa teks Belanjawan 2021 ke Parlimen untuk dibentangkan

Menteri Kewangan Tengku Zafrul Aziz hari ini membawa beg yang berisi teks ucapan pembentangan Belanjawan 2021 dari bangunan kementerian ke Parlimen pada 2.35 petang.Sebelum memulakan perjalanan, bacaan doa diketuai Pegawai Hal Ehwal Islam Kementerian Kewangan Mohamad Zukrillah, bagi mendapatkan keberkatan.Tengku Zafrul dilihat berpakaian baju Melayu lengkap bersamping diiringi Timbalan Menteri Kewangan I Abd Rahim Bakri, Timbalan Menteri Kewangan II Mohd Shahar Abdullah dan Ketua Setiausaha Perbendaharaan Asri Hamidon.Tengku Zafrul dijadual membentangkan Belanjawan 2021 yang dinanti-nantikan di Dewan Rakyat pada 4 petang ini.Ditanya perasaannya yang pertama kali membentangkan belanjawan tahunan negara, Tengku Zafrul sempat menjawab “okay” sebelum memasuki kereta.Beg yang diisi teks Belanjawan 2021 itu menarik perhatian umum kerana ia tidak menggunakan beg bimbit berwarna hitam yang menjadi tradisi sebaliknya beg sampul berwarna kelabu.Belanjawan 2021 pertama kali dibentangkan kerajaan Perikatan Nasional selepas pertukaran kerajaan pada Mac tahun ini.Belanjawan 2021 ini dinanti-nantikan rakyat dan disifatkan paling penting dan mencabar ekoran penularan Covid-19 yang memberi kesan mendalam kepada setiap rakyat serta ekonomi negara.Belanjawan ini diharap memastikan kelangsungan ekonomi negara dan hidup rakyat yang terkesan dengan pandemik Covid-19.


Usaha guru halang kanak-kanak tanpa kerakyatan hidu gam di Semporna

Dalam sebuah bilik darjah sederhana di Semporna, Sabah, Siti Syamaika Abdullatif mengalu-alukan kehadiran murid-murid baru bagi sesi persekolahan tahun ini.Sekumpulan murid, yang sebahagiannya berusia seawal enam tahun, teruja ketika membuka buku untuk memulakan sesi pembelajaran.Mereka bukan murid biasa, dan Sekolah Pemulihan Gam yang dihadiri juga bukanlah sekolah biasa.Ditubuhkan di bawah inisiatif Sekolah Alternatif yang didirikan aktivis, sekolah itu berusaha untuk memenuhi keperluan pendidikan kanak-kanak tanpa kerakyatan di Sabah yang jika tidak dibantu akan menjalani seluruh kehidupan tanpa sebarang pendidikan formal.Di Semporna yang terkenal dengan hidupan laut dan airnya yang jernih, terdapat ribuan kanak-kanak tanpa kerakyatan yang kebanyakannya adalah anak-anak diabaikan ibu bapa.Sebilangan besar daripada mereka adalah daripada masyarakat Bajau Laut atau pedalaman yang jauh dari kawasan bandar.Di pekan-pekan kecil, kanak-kanak ini akan duduk dalam kumpulan dengan pakaian tidak terurus sambil meminta sedekah di tepi jalan.Di Sabah, kanak-kanak tanpa kerakyatan dianggarkan sebanyak 50,000 orang di mana kebanyakan mereka berketurunan Indonesia dan Filipina.Angka yang besar itu mencerminkan masalah yang dihadapi golongan tanpa kerakyatan di Sabah dan isu sosial yang timbul ekoran status mereka itu.Di Sekolah Pemulihan Gam, kanak-kanak turut diajar menjaga asas kebersihan seperti menggosok gigi. Gambar: FacebookBercakap dalam wawancara bersama MalaysiaNow, Syamaika berkata menjadi perkara biasa untuk melihat golongan kanak-kanak ini melakukan aktiviti menghidu gam – satu tabiat menjadi kebiasaan rakan-rakan, jiran dan juga ahli keluarga mereka.“Ia sama besar dengan isu dadah,” katanya.“Mereka jual gam kepada kanak-kanak ini dengan harga 20 hingga 50 sen sebekas. Mereka juga menyediakan pondok untuk kanak-kanak ini menghidu gam.”Jualan gam kepada golongan itu juga dilihat sebagai satu perniagaan yang menguntungkan.Penjual akan membeli lebih dari satu liter gam dan menjual bahan berbahaya itu kepada kanak-kanak dalam jumlah yang kecil.Ekoran itu, Sekolah Pemulihan Gam menetapkan salah satu matlamatnya adalah untuk menjauhkan kanak-kanak tanpa kerakyatan ini daripada terus berpeleseran di jalan raya dan menjauhi penjual bahan tersebut.Ia bukan tugas mudah kerana tabiat itu turut didorong isu yang sudah lama berakar umbi seperti kemiskinan dan kelaparan.Ramai kanak-kanak yang terjerumus dalam tabiat tersebut berasal daripada keluarga miskin di mana ibu bapa mereka tidak mampu untuk memberikan nafkah kepada keluarga.Bagi mereka, menghidu gam adalah cara untuk melupakan realiti kehidupan dan kelaparan yang ditanggung untuk beberapa jam.“Sesetengah kanak-kanak yang tidak boleh ke sekolah dibayar RM5 oleh penjual gam untuk memantau jalan raya dan memaklumkan kepada mereka jika ada polis (yang meronda),” tambah Syamaika.Masalah yang dihadapi ini sangat berkait dengan isu utama iaitu mereka tidak diiktiraf sebagai warganegara – tanpa dokumen rasmi atau bukti kewarganegaraan, tiada seorang pun daripada kanak-kanak ini boleh menghadiri sekolah awam.Pengasas bersama Sekolah Pemulihan Gam Mukmin Nantang berkata, guru-guru yang kebanyakannya pernah menjadi pelajar Sekolah Alternatif cuba melakukan usaha ini sehabis baik.Di samping mata pelajaran akademik, mereka juga turut mengajar kanak-kanak kepentingan kebersihan asas seperti mencuci tangan, menggosok gigi dan memotong kuku.“Kami juga mempunyai kelas lakonan dan muzik untuk menjadikan sesi pembelajaran mereka menarik dan menyeronokkan,” katanya kepada MalaysiaNow.Walaupun begitu, sekolah yang mereka tubuhkan hanya boleh menerima maksimum 70 murid daripada ribuan lagi kanak-kanak yang masih berpeleseran di jalanan sambil menjinjit plastik gam di tangan.Mukmin berkata inisiatif daripada kerajaan negeri untuk membantu menangani isu itu terlalu sedikit.“Isu tiada kerakyatan ini tidak menjadi perkara penting bagi orang politik,” katanya.“Isu ini terus terpinggir kerana kurang tekanan daripada orang ramai.”Namun begitu, para guru di sekolah itu tetap meneruskan usaha tersebut yang termampu dengan sumber kecil yang mereka ada.Cabaran terbesar bagi mereka ialah menamatkan tabiat ketagihan kanak-kanak menghidu gam.Ia adalah usaha yang sangat sukar kerana ramai daripada mereka sering mengulangi tabiat itu selepas berhenti.Namun bagi guru-guru di Sekolah Pemulihan Gam, usaha mereka akan berbaloi jika ia dapat membantu kanak-kanak selamat di bilik darjah dan jauh daripada sebarang gejala sosial.


Kumpulan hak asasi bidas kenyataan ‘robotik’ Singapura ketika protes hukuman mati warga Malaysia meningkat

Kumpulan hak asasi Lawyers for Liberty (LFL) menyelar respons kerajaan Singapura terhadap protes semakin meningkat berhubung pelaksanaan hukuman mati terhadap seorang banduan warga Malaysia yang tidak memiliki keupayaan mental, mendakwa kerajaan Singapura gagal membantu keluarganya dalam urusan perjalanan ke sana.LFL berkata kementerian dalam negeri Singapura sengaja mengabaikan kebimbangan yang disuarakan mengenai keadaan mental Nagaenthran K Dharmalingam dengan mengatakan lelaki itu memahami jenayah berat yang dilakukannya.Penasihat LFL N Surendran berkata faktor utama protes terhadap pelaksanaan tersebut adalah keadaan Nagaenthran yang didiagnosis tidak memiliki keupayaan intelek oleh pakar psikiatri sepanjang perbicaraannya, selain turut berkata pelaksanaan hukuman mati terhadap orang sedemikian bukan sahaja melanggar undang-undang antarabangsa bahkan “memualkan semua orang yang mendengar tentangnya”.“Ini adalah bantahan dan kebimbangan orang yang memiliki fikiran yang waras, baik daripada warga Malaysia mahupun Singapura, terhadap rancangan pelaksanaan hukuman terhadap Nagaenthran.“Inilah juga sebab mengapa rakyat Singapura mengumpul dana untuk keluarga Nagaenthran dan mengapa rakyat Malaysia melakukan bantahan awam sejak kebelakangan ini.“Respons kaku seperti robot kementerian dalam negeri yang mengatakan proses mahkamah dan proses pengampunan yang gagal tidak menjawab soal kebimbangan ini,” kata Surendran.Semalam, kementerian dalam negeri Singapura mempertahankan hukuman mati ke atas Nagaentran apabila tekanan semakin meningkat di Singapura dan Malaysia supaya republik itu menghentikan pelaksanaan yang dijadualkan pada 10 November depan.Ia berkata Nagaenthran, yang disabitkan kesalahan mengedar dadah ke Singapura, memahami dengan jelas jenayah tersebut, sambil menambah dia juga gagal dalam semua proses rayuan perundangan.Kerajaan Singapura turut mendakwa ia memberi kemudahan kepada keluarga Nagaentran untuk pergi ke Singapura.Respons tersebut tampil ketika bantahan terus meningkat di Malaysia berhubung hukuman mati tersebut.Dalam protes yang disuarakan, aktivis hak asasi manusia mengingatkan Singapura tentang kewajipan dan tanggungjawabnya untuk mematuhi perjanjian antarabangsa yang melarang hukuman mati ke atas orang kurang keupayaan mental atau terencat akal.Petisyen dalam talian juga turut dimulakan bagi menggesa Presiden Singapura Halimah Yacob menggunakan kuasa pengampunannya ke atas Nagaenthran yang kini telah mengumpulkan kira-kira 50,000 tandatangan.Semalam juga, puluhan aktivis dan NGO berkumpul di Parlimen Kuala Lumpur bagi menggesa kerajaan Malaysia campur tangan bagi menyelamatkan nyawa Nagaenthran.Cabaran perlembagaan seorang peguam Singapura juga akan didengar pada 8 November dalam usaha menghentikan pelaksanaan hukuman itu.Dalam pada itu, LFL turut mempertikaikan dakwaan kementerian dalam negeri Singapura yang mengatakan pihaknya memberikan bantuan kepada keluarga Nagaenthran untuk melawatnya di penjara.Menurut LFL, seorang aktivis Singapura, Kirsten Han yang membantu keluarga Nagaenthran bagi membiayai kos serta menguruskan prosedur operasi standard (SOP) perjalanan yang sukar menyifatkan proses tersebut sebagai “mimpi ngeri” selain turut diganggu dengan pelbagai sekatan.“Perkhidmatan Penjara Singapura (SPS) hanya berkomunikasi dengan keluarga tersebut apabila Han membuat permohonan kepada SPS. SPS sebenarnya menyukarkan proses itu dengan enggan berkomunikasi secara langsung dengan Han, yang merupakan wakil keluarga itu di Singapura bagi urusan-urusan tersebut,” kata Surendran.Surendran turut mengingatkan kementerian dalam negeri Singapura keluarga Nagaenthran tidak pergi ke negara itu sebagai pelancong.“Keluarga Nagaenthran tidak mahu masuk Singapura; mereka hanya terpaksa masuk Singapura kerana tekanan melampau untuk melawat ahli keluarga tersayang yang berdepan hukuman mati.”Surendran turut memberi amaran pelaksanaan hukuman mati yang tetap diteruskan Singapura pada 10 November akan menjadi “kesan darah kekal” ke atas Singapura.“Kami gesa supaya mereka ambil sikap bertamadun dan hentikan hukuman.”


Kes harian negara cecah 8,000, rekod angka tertinggi

Malaysia merekodkan kes baru tertinggi sebanyak 8,290 menjadikan kes keseluruhan Covid-19 meningkat sebanyak 549,514.Selangor kekal mencatat kes harian tertinggi sebanyak 2,052 disusuli Kelantan (851), Kuala Lumpur (830) Johor (762) dan Sarawak (698).Sementara itu, hanya Perlis (8) sahaja yang mencatat kes satu digit hari ini.Negara juga mencatat sebanyak 4,814 kes sembuh menjadikan jumlah keseluruhan kes sembuh meningkat kepada 474,139.Kes aktif dengan kebolehjangkitan pula kini berjumlah 72,823.Dalam pada itu, 808 pesakit ditempatkan di unit rawatan rapi (ICU) termasuk 403 orang memerlukan bantuan alat pernafasan.Malaysia turut mencatat 61 lagi korban akibat Covid-19, menjadikan jumlah mangsa yang maut meningkat kepada 2,552.


Thailand sasar ketibaan 1.5 juta pelancong asing setiap bulan

Thailand dijangka menerima kunjungan 1.5 juta pelancong asing setiap bulan pada suku terakhir tahun ini.
Pemangku Jurucakap Kerajaan Anucha Burapachaisri berkata lebih lima juta pelancong antarabangsa melawat negara itu termasuk lebih satu juta ketibaan direkodkan pada September, selepas Thailand melonggarkan sekatan Covid-19.
“Thailand menyasarkan ketibaan sekurang-kurangnya 10 juta pelancong asing menjelang akhir 2022.
“Kerajaan sentiasa bekerjasama dengan sektor awam dan swasta serta operator pelancongan bagi mengenal pasti dan melaksanakan langkah promosi dengan tumpuan meningkatkan jumlah pelancong berkualiti.
"Pihak Berkuasa Pelancongan Thailand (TAT) merancang untuk bekerjasama dengan syarikat penerbangan bagi melancarkan kempen jualan dan pemasaran serta meneruskan promosi pelancongan semasa musim ramai pengunjung," katanya dalam satu kenyataan pada Isnin.
Kerajaan juga mengakui perlunya pelan pelarasan operasi syarikat-syarikat penerbangan sejajar dengan peningkatan jumlah pelancong terutama pada musim berkenaan.
Anucha berkata industri pelancongan Thailand dijangka menjana pendapatan sehingga 2.38 trilion baht pada 2023.
Kerajaan berharap kedatangan pelancong pada tahun depan mencapai 80% berbanding 40 juta ketibaan yang dicatatkan pada 2019.
“Thailand dijangka menjana 1.73 trilion baht, iaitu 970 bilion baht daripada pelancong asing dan 760 bilion baht daripada pelancong domestik.
“Dalam senario terbaik, Thailand dijangka menjana pendapatan 1.5 trilion baht daripada pelawat antarabangsa dan 880 bilion baht daripada pelancongan domestik,” katanya.
Thailand, merupakan antara destinasi pelancongan paling popular di Asia, serta dikunjungi hampir 40 juta pelancong pada 2019.


Kementerian kesihatan beri ‘lampu hijau’ teruskan PRN Johor ketika Omicron memuncak

Kementerian kesihatan hari ini memberikan “lampu hijau” untuk Pilihan Raya Negeri (PRN) Johor diteruskan ketika varian Omricon melonjakkan kes melebihi angka 10,000.Menteri Kesihatan Khairy Jamaluddin berkata, ini kerana kesan varian Omicron tidak seteruk Delta.Beliau berkata, pelaksanaan PRN Johor bagaimanapun perlu mematuhi prosedur operasi standard (SOP) yang bakal diumumkan kelak.“Untuk PRN Johor, saya dengan KKM kemukakan syor kepada Majlis Keselamatan Negara (MKN) dan Suruhanjaya Pilihan Raya (SPR),” katanya menerusi sidang media secara hibrid hari ini.“Menandangkan Omicron setakat ini tidak menunjukkan kesan yang teruk seperti Delta, maka PRN boleh diteruskan.”Dewan Undangan Negeri (DUN) Johor dibubarkan pada 22 Januari lalu selepas mendapat perkenan Sultan Ibrahim Sultan Iskandar.Khairy sebelum ini memaklumkan bahawa SOP bagi PRN Johor akan menyaksikan sedikit perbezaan berbanding SOP pada PRN Melaka dan Sarawak selepas mengambil kira kewujudan varian Omicron.Pada sidang media sama, Khairy turut menyarankan orang ramai terutama golongan warga emas supaya melengkapkan dos vaksin penggalak sebagai perlindungan terhadap varian Omicron yang terus meningkat.Setakat ini, katanya, hampir 53% penduduk dewasa sudah menerima dos penggalak, bagaimanapun, 32% atau kira-kira sejuta warga emas masih belum menerima dos tambahan itu.“KKM juga mendapati ada keengganan dari penerima vaksin Sinovac untuk menerima dos penggalak vaksin Pfizer atau Astrazeneca dan seramai 3,5 juta penerima vaksin primer Sinovac belum dapat dos penggalak.“Justeru KKM buat keputusan untuk benarkan penerimaan dos penggalak vaksin Sinovac sebagai pilihan menerusi temujanji walaupun data menunjukkan keberkesanan Pfizer dan AZ adalah lebih tinggi,” katanya dan menambah pemberian dos penggalak Sinovac adalah berdasarkan permohonan terawal.


Selangor beri cuti umum sehari sebelum hari pengundian

Kerajaan Selangor hari ini bersetuju untuk memberi cuti umum sehari sebelum hari pengundian Pilihan Raya Umum ke-15 (PRU15) iaitu pada 18 November ini, kata Menteri Besar Amirudin Shari.
Amirudin berkata perkara itu akan diluluskan Rabu ini pada mesyuarat kerajaan negeri untuk diwartakan.
Beliau berkata pemberian cuti itu berikutan Selangor mempunyai bilangan pengundi paling ramai di negara ini iaitu 3,677,848 dan sejumlah besar warga Malaysia juga bekerja dan bermastautin di negeri ini, tetapi mengundi di kampung halaman mereka di negeri lain.
“Saya juga telah membuat perbincangan awal (berkenaan cuti umum ini) dengan negeri-negeri di bawah Pakatan Harapan cuma Selangor muktamadkan perkara ini lebih awal dan umumkan hari ini,” katanya pada sidang media khas di sini hari ini.
Beliau berkata kerajaan negeri juga berharap Perdana Menteri Ismail Sabri Yaakob dapat memberikan pelepasan yang sama kepada seluruh rakyat Malaysia, supaya seramai mungkin pengundi dapat menunaikan tanggungjawab mereka pada 19 November.
Sementara itu, susulan insiden gangguan sistem tren Transit Aliran Ringan (LRT) laluan Kelana Jaya yang menyebabkan operasi 16 stesen LRT ditutup, Amirudin berkata kerajaan negeri berhasrat untuk membantu pengguna yang terkesan.
Katanya pihaknya akan berbincang dengan pengendali bas Rapid KL, Rapid Bus Sdn Bhd, bagi menyediakan 20 buah bas Smart Selangor mulai esok (10 November) untuk membantu mengatasi masalah gangguan LRT.
Beliau turut memberi jaminan operasi harian bas Smart Selangor tidak akan terganggu.
Rapid Rail Sdn Bhd (Rapid Rail) hari ini memaklumkan perkhidmatan tren LRT di antara stesen Kelana Jaya dan Ampang Park digantung tujuh hari bermula pukul 6 pagi tadi, selepas mengambil kira faktor keselamatan penumpang serta masa yang akan diambil untuk mengenal pasti punca gangguan perkhidmatan.
Selain itu, Amirudin berkata kerajaan negeri akan memberikan 10,000 dos vaksin influenza-pneumokokal secara percuma kepada golongan berisiko tinggi dengan peruntukan RM1.5 juta.
“Program ini akan bermula 14 November ini dan berterusan hingga 31 Disember dengan memfokuskan kepada rumah-rumah jagaan orang tua, warga emas serta pemegang kad Iltizam Selangor Sihat bagi fasa pertama program Selangor Vaksin Influenza-Pneumokokal,” katanya.
Katanya program itu dijalankan berikutan peningkatan penyakit jangkitan pernafasan yang mendatangkan risiko kepada penduduk terutamanya warga emas dan dilaksanakan melalui Selvax Mobile Team dan klinik-klinik Selcare.


Tiada lagi sekatan jalan di Lembah Klang, Selangor sertai KL ke Fasa 2

Perdana Menteri Ismail Sabri yaakob berkata Selangor akan menyertai Putrajaya dan Selangor ke Fasa Dua Pelan Pemulihan Negara (PPN) pada 10 September depan, mengatakan pergerakan antara negeri-negeri itu dibenarkan.Dalam satu kenyataan hari ini, Ismail berkata Selangor, Kuala Lumpur dan Putrajaya digabungkan menjadi satu kawasan yang sama.“Pergerakan antara negeri Selangor, Kuala Lumpur, Putrajaya dibenarkan dan tiada sekatan jalan raya,” katanya.Menurut Ismail, antara kelonggaran yang diberikan kepada penerima vaksin lengkap di Fasa Dua adalah sama seperti negeri-negeri di fasa sama sebelum ini termasuk kebenaran merentas daerah.“Pasangan suami isteri jarak jauh yang lengkap divaksin dibenarkan untuk merentas negeri.“Ibu bapa yang telah mendapat dua dos vaksin dibenarkan merentas negeri untuk berjumpa anak mereka yang berusia di bawah 18 tahun,” katanyaDalam Fasa Dua juga, “dine-in” turut dibenarkan di premis makanan selain aktiviti pelancongan dalam negeri melibatkan penginapan di hotel dan homestay.“Saya pasti ini adalah satu berita yang dinantikan terutamanya seluruh warga Lembah Klang yang telah memberi kerjasama dengan amat baik sekali.”Selangor, Kuala Lumpur and Putrajaya akan menyertai Melaka, Kelantan, Pahang, Terengganu, Sabah, Perak dan Pulau Pinang yang kini berada dalam Fasa Dua.Negeri Sembilan, Perlis dan Sarawak kini beralih dalam Fasa Tiga.Sementara Labuan menjadi satu-satunya negeri yang berada di Fasa Empat ketika ini.Hanya Kedah dan Johor kekal berada di Fasa Satu PPN ketika ini.Sebelum ini, Menteri Kesihatan Khairy Jamaluddin berkata negara akan memasuki fasa endemik pada akhir bulan Oktober depan.Menurutnya, Covid-19 akan diuruskan seperti penyakit-penyakit endemik lain, dan KKM sedang menyiapkan pelan peralihan negara kepada norma baru.“Kita perlu sedia terima hakikat walaupun kita berjaya mengawal Covid-19,dari segi kes jangkitan, kematian dan kemasukan ke hospital.“Kita perlu terima hakikat Covid-19 ini akan menjadi endemik, dan kita hidup bersama dengan virus ini.”


Polemik Ivermectin hanya selesai melalui kajian klinikal, kata pakar

Apakah benar ubat Ivermectin sangat berkesan dalam merawat Covid-19, malah mampu menyelamatkan nyawa pesakit kategori 5 yang sedang nazak hingga digelar “ubat ajaib?”Berpegang pada dakwaan itu serta beberapa kajian berskala kecil di luar negara, pihak pro-Ivermectin di negara ini termasuk beberapa wakil rakyat pembangkang mendesak agar ubat tersebut diluluskan penggunaannya di Malaysia.Polemik ubat yang sebenarnya untuk rawatan cacing dan kudis buta itu semakin hangat apabila seorang pengamal perubatan, dalam temu bual yang disiarkan oleh sebuah stesen televisyen tempatan baru-baru ini, bersetuju penggunaan ubat tersebut dalam rawatan Covid-19 kerana dikatakan dapat mengurangkan risiko kematian.Bagaimanapun, sebilangan besar pengamal perubatan di negara ini kurang bersetuju kerana kemujaraban ubat antiparasit itu dalam rawatan Covid-19 secara khusus belum dibuktikan dari segi klinikal, malah Bahagian Regulatori Farmasi Negara (NPRA) juga memaklumkan tiada produk dengan bahan aktif Ivermectin berdaftar untuk kegunaan manusia.Bagaimanapun percanggahan pendapat pakar perubatan jelas tidak menghalang segelintir ahli masyarakat yang bertindak membeli Ivermectin daripada pasaran gelap sedangkan ada risiko menanti mereka yang mengambil ubat itu tanpa nasihat doktor.“Selalu saya jumpa komplikasi Ivermectin. Sudah pasrah.“Pesakit sudah baik Covid pun nak ambil Ivermectin, sekarang fungsi hati bermasalah. Kuning -jaundice.” Demikian luah Pakar Perunding Perubatan dan Pakar Nefrologi Hospital Putrajaya Dr Rafidah Abdullah dalam hantaran Twitter beliau.Sementara itu, Presiden Persatuan Farmasi Malaysia Amrahi Buang berkata polemik Ivermectin mungkin boleh dilerai menerusi laporan Cochrane Review yang diterbitkan pada 28 Julai 2021 lepas.Beliau berkata kajian perubatan berstandard emas itu merumuskan bahawa ubat Ivermectin tidak berkesan dalam mencegah dan merawat penyakit Covid-19.“Ubat ini tidak menggantikan vaksin. Walaupun ada negara yang menggunakan Ivermectin untuk manusia, tidak semestinya ia berkesan.“Negara India, Indonesia contohnya, telah menarik semula penggunaan Ivermectin dalam merawat Covid-19,” katanya kepada Bernama baru-baru ini.Jelas bekas Ketua Pegawai Farmasi Pusat Perubatan Universiti Malaya itu, kajian berskala besar dan menyeluruh diperlukan sebelum dapat dirumuskan Ivermectin selamat dan berkesan dalam merawat Covid-19.Beberapa kajian di luar negara sebelum ini hanya melibatkan saiz sampel yang kecil dan mereka menggunakan Ivermectin hanya untuk kajian rawatan tambahan, jelasnya.“Penemuan positif daripada beberapa kes kajian dan kajian klinikal terdahulu berkaitan penggunaan Ivermectin dalam pengurusan Covid-19 menyebabkan penggunaan ubat ini secara ‘off-label’ (ubat di luar indikasi tertera dalam label dan belum atau di luar persetujuan badan atau lembaga bertanggungjawab) terus menjadi perhatian.“Bagaimanapun, penggunaannya sebagai ubat khusus bagi merawat Covid-19 masih perlu disokong dengan pembuktian yang lebih kukuh,” katanya.Oleh itu, langkah proaktif Kementerian Kesihatan (KKM) dengan memulakan kajian klinikal Ivermectin Treatment Efficacy In Covid-19 High Risk Patients (I-TECH Study) perlu disokong semua pihak.Kajian KKM yang telah mendapat kelulusan Jawatankuasa Etika dan Penyelidikan Perubatan (MREC) pada 25 Mei lalu, penting untuk menilai keberkesanan Ivermectin dalam mencegah jangkitan Covid-19 kategori 1, 2 dan 3 daripada menjadi lebih teruk dan merosot kepada kategori 4 dan 5, katanya.“Selain itu, kajian ini akan melihat kebarangkalian pengurangan risiko kematian pesakit Covid-19 dengan melibatkan 500 subjek daripada kumpulan berisiko tinggi.“Mereka ini terdiri daripada pesakit berusia 50 tahun ke atas yang dimasukkan ke hospital dengan gejala Covid-19 kategori 2 dan 3 yang dijangka selesai pada September nanti,” katanya.Ivermectin, ubat cacing parasit ini digunakan secara meluas untuk jangkitan tropikal seperti Onchocerciasis, Strongyloidiasis dan Helminthiases yang memerlukan pemantauan profesional bagi pengambilannya.Antara risiko pengambilan ubat ini ialah mendapat pening, alahan dan sawan. Namun ada kes lebih serius seperti koma, malah boleh juga membawa maut.Kebimbangan pengambilan Ivermectin tanpa rujukan pegawai perubatan turut diluahkan oleh seorang pembantu perubatan yang hanya mahu dikenali sebagai Yas.Wanita itu yang bertugas di sebuah hospital swasta di Petaling Jaya, berkata ada pesakit Covid-19 membeli ubat berkenaan daripada vendor dalam talian tanpa merujuk kepada doktor.“Saya sendiri pernah mengendalikan seorang pesakit yang mengalami hemoptisis (pendarahan saluran pernafasan menyebabkan batuk berdarah) dan hematuria (kencing berdarah) kesan pengambilan ubat tersebut.“Pengambilan ubat yang belum lagi mendapat kelulusan adalah sangat berisiko dan ini akan menyukarkan lagi rawatan Covid-19 ke atas seseorang pesakit,” katanya yang tidak bersetuju ubat antiparasit itu digunakan bagi merawat Covid-19 selagi belum dibuktikan secara klinikal.


Persatuan majikan harap keadaan tambah baik dengan pengumuman Kabinet baru

Persatuan Majikan-Majikan Malaysia (MEF) menyambut baik pengumuman barisan Kabinet oleh Perdana Menteri Ismail Sabri Yaakob, terutama keputusan untuk mengekalkan mereka yang mengetuai portfolio kewangan dan sumber manusia.Presiden MEF Syed Hussain Syed Husman berkata penting bagi perdana menteri untuk memiliki “pasukan kerja yang bagus” untuk membantu beliau menyelesaikan isu-isu berbangkit.“Situasi ekonomi, Covid-19 dan belanjawan negara yang akan datang adalah antara hal yang penting untuk kita, dan kita tidak seharusnya mengambil risiko untuk buat perubahan besar kerana akan mengganggu perancangan yang telah pun ditetapkan,” katanya dalam sebuah kenyataan.Menteri Kewangan Tengku Zafrul Aziz dan Menteri Sumber Manusia M Saravanan merupakan menteri yang dikekalkan dalam Kabinet baru yang diumumkan Ismail semalam.Syed Hussain berkata menteri-menteri dan timbalan mereka perlu meneruskan kesinambungan dan konsisten dalam usaha memulihkan ekonomi dan menyelesaikan krisis Covid-19 .“Majikan-majikan perniagaan berdepan dengan pelbagai isu Covid-19 ketika ekonomi dan perniagaan bergelut sementara belanjawan baru sedang disusun kerajaan,” katanya.“Komuniti perniagaan dan rakyat sudah penat dan stres. Kami harap akan ada kestabilan politik supaya mereka yang memegang jawatan menteri boleh tumpu pada isu-isu yang penting.”


BN pertaruh 30% calon muda bertanding PRN Johor

Barisan Nasional (BN) bakal menampilkan sekurang-sekurangnya 30% calon daripada golongan muda pada Pilihan Raya Negeri (PRN) Johor.Pengerusi BN Johor Hasni Mohammad optimis langkah itu dapat meningkatkan peluang BN untuk memenangi PRN kelak.“Saya melihat secara umum Johor mempunyai jumlah muka baru yang ramai termasuk calon muda di bawah 40 tahun.“Sekurang-kurangnya 30% (yang akan bertanding) adalah calon muda,” katanya kepada pemberita selepas majlis Apresiasi Penyumbang Sektor Agromakanan Negeri Johor 2022 hari ini.Hasni berkata senarai penuh 56 calon BN kini di peringkat akhir untuk dimuktamadkan dan bakal diumum pada Khamis ini (24 Februari).Sebelum ini, Ketua Pemuda BN Asyraf Wajdi Dusuki dilaporkan berkata lebih 15 calon Pemuda BN ditawarkan kepada pucuk pimpinan parti untuk dipertimbangkan sebagai calon pada PRN Johor.Sementara itu, Hasni berkata kerajaan negeri sedang menggubal Dasar Agro Makanan Negeri Johor 1.0 bagi tujuan meningkatkan pengeluaran makanan seterusnya menambah bilangan pengusaha terlibat dalam pengeluaran makanan.Beliau berkata ketika sektor lain menunjukkan penguncupan mendadak akibat pandemik Covid-19, sektor agromakanan mencatatkan pertumbuhan sehingga 3.1%.“Selain daripada memberi tumpuan kepada sektor ini sebagai impetus ekonomi baru, kerajaan negeri juga sedang dalam peringkat akhir penggubalan Dasar Agromakanan Negeri Johor 1.0,” katanya.


Orang Melayu perlu keluar dari perangkap kesetiaan pada parti, kata Dr Mahathir

Dr Mahathir Mohamad menggesa masyarakat Melayu untuk membuang kesetiaan yang terlalu mendalam terhadap parti politik pilihan mereka sehingga tidak boleh membezakan antara baik dan buruk.
Bekas perdana menteri itu berkata, sistem demokrasi yang mempunyai pelbagai parti politik kelihatan berkesan di negara-negara lain namun tidak di Malaysia ekoran sikap kesetiaan terhadap satu-satu parti politik.
"Sistem parti ini berkesan di negara lain tetapi kita dapati ikatan dan sokongan (penyokong mereka) tidak sebegitu keras seperti di Malaysia.
"Kita tidak peduli tentang apa yang diperjuangkan asalkan itu ialah parti kita," katanya dalam satu forum Penjenamaan Naratif Politik Melayu di Seri Kembangan, Selangor hari ini.
Forum tersebut yang dianjurkan sekumpulan cendekiawan Melayu membincangkan masalah yang dihadapi oleh masyarakat itu pada masa kini.
Menurut pengerusi Pejuang itu, situasi kaum Melayu pada hari ini berpecah mengikut parti politik, berbeza ketika mereka bersatu bagi menentang British sebelum era kemerdekaan.
"Tetapi selepas kemerdekaan, yang ditumpu bukan kepada kemajuan bangsa untuk menjadi setaraf dengan bangsa lain, tetapi kepentingan parti.
“Parti ditubuh untuk mendapat sesuatu bagi diri mereka. Kesetiaan kepada parti begitu kuat," tambahnya.
Mahathir bersama-sama seorang lagi bekas perdana menteri, Muhyiddin Yassin menubuhkan Bersatu selepas kedua-duanya meninggalkan dan dipecat Umno pada era pemerintahan Najib Razak.
Selepas kerajaan Pakatan Harapan (PH) yang dipimpinnya tumbang, Mahathir dan beberapa bekas pemimpin Bersatu menubuhkan Pejuang.
Sokongan orang Melayu diketahui secara umum menjurus kepada beberapa parti politik seperti Umno, PAS dan Bersatu.
Umno dan PAS memegang sejumlah besar sokongan orang Melayu dari segi politik.
PKR dan Amanah tidak begitu mendapat tempat dalam kalangan orang-orang Melayu dan bergantung kepada pengundi bukan Melayu di bawah naungan DAP.
Mahathir berkata demikian mengulas sokongan masyarakat Melayu dilihat masih kekal dengan parti politik yang terpalit dengan salah guna kuasa dan rasuah seperti Umno.
Ia dapat dilihat pada Pilihan Raya Negeri (PRN) Johor apabila Umno menerusi Barisan Nasional (BN) menang besar manakala Pejuang gagal memperoleh sebarang kerusi.
Terdahulu, Mahathir dalam sesi soal jawab berkata politik wang antara punca mengapa sesetangah parti masih mendapat sokongan.
"Bila kita minta mereka undi kita, mereka tanya apa yang mereka boleh dapat?" katanya.
Pejuang antara parti yang bakal bertanding pada Pilihan Raya Umum ke-15 nanti.
Parti serpihan Bersatu itu dijangka akan bergerak solo setelah menolak khemah besar PH.


Putrajaya digesa teruskan kesemua 15 pakej Lebuhraya Pan Borneo dibatalkan PH

Pembatalan 15 daripada 35 pakej dalam fasa satu projek Lebuhraya Pan Borneo oleh Kerajaan Pakatan Harapan (PH) sebelum ini ternyata membuatkan seluruh rakyat Sabah marah, kata Ahli Parlimen Kinabatangan Bung Moktar Radin.Beliau berkata demikian ketika membahaskan isu pelaksanaan lebuh raya itu bagi kementerian kerja raya peringkat Jawatankuasa menegaskan kerajaan Perikatan Nasional (PN) perlu memberi pertimbangan sewajarnya untuk melaksanakan kembali kesemua pakej seperti yang dirancang Barisan Nasional (BN) sebelum kalah pada pilihan raya 2018.Katanya apa yang dirancang oleh kerajaan BN sebelum itu adalah yang terbaik, dan berhasrat untuk melihat projek itu diteruskan serta menjadi realiti.“Jika peruntukan hanya RM460 juta untuk satu pakej ini bukan realiti tetapi ‘nightmare,” katanya di Dewan Rakyat hari ini.Tambahnya Sabah berharap kerajaan persekutuan membenarkan seluruh pakej Lebuhraya Pan Borneo dilaksanakan secara ‘private finance initiative’ atau inisiatif pendanaan swasta (PFI).“Perkara ini penting untuk memastikan rakyat Sabah terus menikmati kemudahan lebuh raya yang baik sama seperti di negeri-negeri yang lain. Menteri dan Kabinet perlu ambil serius perkara ini,” katanya.Bung Mokhtar berkata, apa yang menyedihkan bagi dirinya sebagai wakil rakyat Sabah pelaksanaan projek Lebuhraya Pan Borneo hanya siap sekitar 20% jika hendak dibandingkan projek yang sama di Sarawak yang sudah lebih 60% siap.“Ini semua gara-gara dibatalkan Pakatan Harapan dan lebih teruk disokong oleh Warisan menyebabkan rakyat Sabah menjadi mangsa,” sindirnya.Malah katanya jika apa yang dirancang mengambil masa yang lama maka rakyat Sabah tidak dapat menikmati pembangunan yang sepatutnya.“Kalau satu tahun, satu pakej, nampaknya tahun 2040 tak akan selesai,” katanya.“Ini semua gara-gara dibatalkan Pakatan Harapan dan lebih teruk disokong oleh Warisan menyebabkan rakyat Sabah menjadi mangsa,” sindirnya.Sementara itu Menteri Kerja Raya Fadillah Yusof ketika sesi penggulungan memberi jaminan kerajaan persekutuan akan berbincang dengan Sabah seperti yang dibangkitkan oleh Bung Mokhtar.Jelasnya daripada 35 pakej yang dirancang dalam fasa satu hanya 20 akan dilaksanakan, dan 16 daripadanya akan bermula pada tahun depan.“Di bawah kerajaan BN terdapat 35 pakej di bawah fasa 1, bagaimanapun PH membatalkannya menerusi ‘Project Delivery Partner (PDP)’ melibatkan Sabah dan Sarawak.“Dan ia turut dibatalkan melalui Dana Infra Nasional Berhad (DanaInfra),” katanyaDisebab itu, kerajaan hanya boleh laksanakan 20 pakej daripada 35 yang dirancang dahulu, kata Fadillah“15 pakej sudah dalam proses tender, satu dibatalkan kerana ketidakupayaan dan telah ditender semula manakala satu lagi sudah dimasukkan ke dalam Belanjawan 2021,” katanya.Fadillah berkata kerajaan pusat akan berbincang dengan lebih lanjut dan terperinci dengan Sabah bagi meneruskan semua projek Lebuhraya Pan Borneo demi kesejahteraan rakyat.“Secara keseluruhan Sabah mempunyai tiga fasa lebuh raya untuk dilaksanakaan dan kini baru memasuki fasa pertama.“Setakat ini dalam Belanjawan 2021 memperuntukkan RM1.18 bilion untuk melaksanakan satu daripada pakej Pan Borneo di Sabah.”


‘Nusantara’ nama ibu negara baru Indonesia

Indonesia menamakan ibu negara barunya bagi menggantikan Jakarta sebagai Nusantara di mana pembangunannya akan memakan kos RM134 bilion.Seorang menteri Indonesia hari ini berkata nama Nusantara itu disahkan oleh Presiden Joko Widodo (Jokowi).Rancangan untuk memindahkan ibu negara itu keluar dari Jakarta ke Kalimantan Timur diumumkan oleh Widodo pada 2019.Pemindahan ibu negara itu juga mencerminkan dasar kerajaan Indonesia yang mahu mengalihkan aktiviti ekonomi dari Jawa yang kini terlalu padat dengan populasi penduduk.Bagaimanapun, pembinaan bandar raya bernilai 466 trilion rupiah (RM134 bilion) itu terjejas akibat pandemik Covid-19 yang melanda dunia, namun ia kini dijadualkan akan siap pada 2024.


Penumpang Korean Air dipindahkan selepas peluru hidup ditemui di dalam pesawat

Sebuah pesawat Korean Air Lines Co Ltd dengan 230 orang di dalamnya dipindahkan pada pagi Jumaat selepas dua peluru hidup ditemui sebelum berlepas di Lapangan Terbang Antarabangsa Incheon, Korea Selatan, kata polis.
Menurut polis, pesawat ke Manila itu yang pada asalnya dijadualkan berlepas pada 7.45 pagi waktu tempatan, terpaksa berlepas lewat dari Incheon kira 11 pagi, selepas pemeriksaan keselamatan mendapati tiada risiko keganasan.
Peluru 9 milimeter itu ditemui seorang penumpang sejurus sebelum pesawat itu berlepas bersama 218 penumpang dan 12 anak kapal, menyebabkan ia perlu kembali semula ke terminal.
"Kami sedang meneliti bagaimana peluru tersebut boleh dibawa masuk ke dalam pesawat," kata seorang pegawai polis.
Seorang pegawai Korean Air berkata syarikat penerbangan itu sedang memantau hasil siasatan polis.
Korea Selatan mempunyai undang-undang senjata api yang ketat dengan pemilikan secara haram senjata api yang boleh dikenakan hukuman penjara sehingga 15 tahun dan denda sehingga AS$75,300 (kira-kira RM340,000).


Pelobi akui gagal atur sesi golf antara Trump, Najib

Seorang pelobi politik Amerika Syarikat (AS) memperincikan usahanya pada 2017 untuk memohon pentadbiran Donald Trump menghentikan siasatan persekutuan terhadap skandal 1Malaysia Development Berhad (1MDB).
Ini termasuk usahanya mengatur pertemuan antara presiden AS ketika itu dengan bekas perdana menteri Najib Razak yang kini sedang menjalani hukuman penjara.
Namun usaha itu gagal.
Elliott Broidy merupakan saksi pendakwaan dalam perbicaraan pengubahan wang haram terhadap penyanyi hip hop Prakazrel “Pras” Michél yang juga sekutu kepada ahli perniagaan Malaysia yang sedang dalam buruan, Low Taek Jho.
Broidy berkata beliau diupah untuk meyakinkan pegawai atasan AS bahawa tindakan Jabatan Kehakiman (DoJ) memburu mereka yang terlibat dalam skandal itu akan memudaratkan hubungan dua hala.
Broidy memberitahu mahkamah awal bulan ini bahawa beliau juga bertemu Low di Thailand pada 2017, setahun selepas DoJ memfailkan saman untuk merampas hartanah yang berkait dengan 1MDB selepas pasukan penyiasat mendapati kira-kira AS$4.5 bilion telah diselewengkan daripada syarikat Malaysia itu.
The Washington Post memetiknya sebagai berkata kepada mahkamah bahawa beliau diupah sebanyak AS$8 juta untuk melakukan tugas itu dan AS$1 juta sebagai "yuran penampilan" kerana melakukan perjalanan ke Thailand untuk bertemu Low secara rahsia, sambil menambah bahawa beliau boleh memperoleh AS$75 juta jika usahanya berjaya.
Pada 2017, Broidy yang juga bekas pengumpul dana terbesar Republikan dilantik sebagai timbalan pengerusi kewangan Jawatankuasa Kebangsaan Republikan berikutan kemenangan Trump dalam pilihan raya.
Broidy bagaimanapun meletakkan jawatan pada tahun berikutnya susulan pendedahan mengenai pembayaran upah kepada seorang bekas model Playboy sebanyak AS$1.6 juta sebagai balasan untuk model tersebut menutup mulut mengenai hubungan seksualnya.
Pada 2020, Broidy mengaku bersalah kerana melobi secara haram, tetapi kemudiannya mendapat pengampunan daripada Presiden Trump.
Beliau kemudian membuat perjanjian dengan FBI untuk bekerjasama dengan DoJ dalam kes yang melibatkan Low dan rakan-rakannya.
Najib, yang akhirnya bertemu dengan Trump pada September 2017 pada kemuncak skandal 1MDB, kini menjalani hukuman penjara 12 tahun berhubung kes SRC International melibatkan penyelewengan dana berjumlah RM42 juta.


India beri tempat tinggal, jamin keselamatan pelarian Rohingya

Pelarian Rohingya dari Myanmar di ibu negara India akan diberi tempat tinggal dan perlindungan polis, kata seorang menteri pada Rabu, membayangkan akan ada perubahan berhubung pendirian kerajaan negara itu berhubung golongan minoriti Islam tersebut.
"India sentiasa mengalu-alukan pelarian yang cari perlindungan (di sini),” kata Menteri Perumahan dan Hal Ehwal Bandar Hardeep Singh Puri dalam satu ciapan Twitter.
"India menghormati & mematuhi Konvensyen Pelarian Pertubuhan Bangsa-Bangsa Bersatu 1951 dan menyediakan perlindungan kepada semua, tanpa mengira bangsa, agama atau kepercayaan mereka," kata Puri.
Bagaimanapun, Puri tidak menjelaskan secara terperinci apa yang dimaksudkan sebagai perlindungan polis "sepanjang masa" ketika beberapa laporan menunjukkan wujud insiden keganasan terpencil terhadap komuniti Rohingya di India.
Sebelum ini, kerajaan Perdana Menteri Narendra Modi cuba menghantar semula pelarian Rohingya yang merupakan penganut Islam dari Myanmar yang majoriti penduduknya beragama Buddha.
Ratusan ribu pelarian daripada komuniti itu meninggalkan tempat tinggal mereka di Myanmar bagi mengelak penganiayaan dan keganasan.


Sorry.


Orang ramai tidak digalakkan jalani ujian antibodi vaksin Covid-19, kata Khairy

Orang ramai dinasihatkan supaya tidak menjalankan ujian antibodi untuk vaksin Covid-19 kerana masih tiada garis panduan klinikal dikeluarkan mengenai perkara itu, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.Beliau berkata seperti mana garis panduan dikeluarkan Pusat Kawalan dan Pencegahan Penyakit (CDC) dan Pentadbiran Makanan dan Ubat-Ubatan (FDA) Amerika Syarikat serta amalan di negara lain, ujian tersebut adalah tidak digalakkan.“Kementerian kesihatan (KKM) bakal keluarkan kenyataan dalam masa terdekat (mengenai perkara itu).“Masih tidak ada garis panduan klinikal untuk ujian antibodi mana yang boleh hasilkan keputusan yang tepat,” katanya dalam sidang media selepas melawat pusat pemberian vaksin (PPV) Integrasi Persada Plus, hari ini.Menurut Khairy, Institut Penyelidikan Perubatan (IMR) bagaimanapun sedang menjalankan kajian mendalam mengenai kesan pengambilan vaksin Covid-19 ke atas sistem imun dan hasil kajian akan diumumkan kepada orang ramai.Sementara itu, susulan kejayaan operasi lonjakan kapasiti di Lembah Klang dengan 98 peratus daripada penduduk dewasanya telah menerima sekurang-kurangnya satu dos vaksin Covid-19 setakat 1 Ogos, Khairy berkata tumpuan kini diberikan kepada negeri-negeri yang sedang menyaksikan peningkatan kes harian.Khairy berkata esok beliau akan menghadap Sultan Johor Sultan Ibrahim Sultan Iskandar serta memberi taklimat kepada kerajaan negeri Johor mengenai perancangan dalam memastikan peningkatan kes di negeri itu dapat dikawal melalui pelbagai strategi vaksinasi.Menteri sains, teknologi dan inovasi itu berkata Malaysia kini mendahului senarai vaksinasi harian per kapita di seluruh dunia namun dengan bekalan vaksin yang masih terhad, pemberian optimum negara sukar untuk melepasi kadar semasa 400,000 hingga 500,000 dos vaksin sehari.“Bukan semua bekalan vaksin kita telah sampai. Bila kita beli, bekalan vaksin akan tiba dari minggu ke minggu, penghantaran mingguan. Jadi, sangat sukar untuk melepasi itu,” katanya.


Filipina dakwa China banyak lakukan gangguan di lokasi titik pertikaian

Filipina pada hari ini mendakwa pengawal pantai China melakukan gangguan, halangan dan "gerakan berbahaya" terhadap kapalnya, selepas satu lagi insiden berhampiran lokasi titik pertikaia duan negara di Laut China Selatan.
Jurucakap pengawal pantai Filipina Jay Tarriela dalam ciapan di Twitter memberitahu bot mereka yang membantu operasi tentera laut pada 30 Jun "sentiasa diekori, diganggu, dan dihalang oleh kapal pengawal pantai China yang jauh lebih besar".
Ia berlaku berhampiran Second Thomas Shoal, sebuah terumbu karang yang tenggelam di mana Filipina menuntut kedaulatan melalui penempatan tentera yang tinggal di atas kapal usang milik Amerika Syarikat era Perang Dunia Kedua yang sengaja didaratkan pada 1999.
Reuters cuba mendapatkan maklum balas daripada Kedutaan China di Manila namun tidak berjaya dan isu itu tidak disentuh ketika taklimat oleh Kementerian Luar di Beijing hari ini.
Tarriela berkata kapal itu terpaksa mengurangkan kelajuan untuk mengelakkan sebarang perlanggaran.
Tentera Filipina menjalankan misi menghantar bekalan tetap untuk tentera di kapal tentera AS, Sierra Madre, di sana
Ini termasuk pada Februari, apabila negara itu menuduh China melakukan pencerobohan dan memancarkan "laser gred tentera" ke atas kapalnya.
Beting itu terletak di dalam zon ekonomi eksklusif Filipina sepanjang 200 batu.
Tarriela menyifatkan kehadiran kapal tentera China sebagai "membimbangkan", sambil menambah ia menimbulkan "kebimbangan yang lebih besar".
China sebelum ini menyatakan bahawa pengawal pantainya menjalankan operasi tetap di perairan republik itu.
China menuntut kedaulatan ke atas hampir keseluruhan Laut China Selatan melalui "nine-dash line" pada petanya yang memotong zon ekonomi eksklusif Vietnam, Filipina, Malaysia, Brunei dan Indonesia.
Mahkamah Timbang Tara Tetap pada 2016 berkata garis itu tidak mempunyai asas di bawah undang-undang antarabangsa.


Polis tahan 10 individu disyaki tetak bekas penyelidik Mardi di Bangsar

Polis menahan 10 individu yang disyaki terbabit dalam kejadian samun dan tetak seorang bekas penyelidik Institut Penyelidikan dan Kemajuan Pertanian Malaysia (Mardi) di Bukit Bandaraya, Bangsar di Kuala Lumpur semalam.Ketua Polis Daerah Brickfields ACP Anuar Omar mengesahkan penahanan tersebut yang dilakukan setakat malam tadi.Menurutnya, perincian mengenai tangkapan tersebut akan didedahkan Ketua Polis Kuala Lumpur Saiful Azly Kamaruddin dalam satu sidang media hari ini.Dalam kejadian pukul 3.30 pagi semalam, Wan Hassan Wan Embong, 71, maut akibat ditetak dalam kejadian samun di rumahnya, manakala isterinya, Sarifah Yusof, 70, cedera di tangan kanan akibat ditetak.Mangsa dipercayai ditetak dengan parang apabila cuba melawan dua lelaki tidak bertopeng yang memecah masuk dari tingkap dapur banglo dua tingkat itu.